(Əvvəli qəzetimizin 14 və 28 yanvar tarixli nömrələrində)\nBu yerlərə sürgün edilənlər 1-2 ildən çox yaşaya bilməyiblər\nGedəcəyim növbəti keçmiş düşərgə isə Maqadandan 500 kilometr aralı olan Seymcan qəsəbəsi yaxınlığındakı Lazo və Kanyon-1 adlanan həbs düşərgələrinin xarabalıqları olacaqdı.\nTotalitar rejiminin sürgün etdiyi insanları məhz Maqadanın ən sərt havası olan Susuman, Neksikan, Yaqodnoe, Seymcan və s. kimi yerlərinə aparmışlar. Maqadan DİN arxivindən aldığım sorğu cavablarında belə faktlara çox rast gəldim. Bu insanların çoxu yalnız bir qış mövsümünü sağ qala bilmişdi. Yəni bir ildən çox yaşaya bilməmişlər. Bu yerlərin şaxtasından iş fəaliyyətini itirmiş insanlar lazımsız işçı qüvvəsi olduğuna görə güllələnmişlər. Bunlara misal olaraq iki fakt göstəririk:\nKuluyev Şahsuvar Firidun oğlu 1905-ci il təvəllüdlü. Az. SSR, Qubadlı rayonu, Amudux kəndi. 1938-ci il aprelin 14-də Zaqafqaziya Hərbi Tribunalı tərəfindən Az. SSR CM-in 21, 64, 70, 73 maddələrinə əsasən 10 il müddətinə azadlıqdan məhrum edilmişdir.\nCəza müddətini çəkmək üçün Maqadan vilayəti ərazisinə 9 dekabr 1938-ci ildə gəlmişdir. 16 aprel 1940-cı ildə Maqadan xəstəxanasında vəfat etmişdir və s.\nŞirinov Fərhad Mustafa oğlu. Təvəllüdü 1905-ci il. Az. SSR, Cəbrayıl rayonu, Dağtumas kəndi...\n3 iyun 1939-cu ildə cəza müddətini çəkmək üçün Maqadan vilayəti ərazisinə gətirilmişdir. 24 noyabr 1940-cı ildə Susuman rayonundakı Çkalov adına düşərgənin tibb məntəqəsində vəfat etmişdir. Ölüm səbəbi: ürək çatışmazlığı olub.\nArxivdən aldığım cavablara əsasən deyə bilərəm ki, Azərbaycanın aran rayonlarından buraya sürgün edilənlərin 60-70 faizi bir, ya da iki il yaşayıblar. Bu insanlar siyasi repressiyanın qurbanları idi.\nAzad olmuş dustaqlardan Vətənə dönməyənləri də olurdu\nXX əsrin sonuncu onilliyində Susuman qəsəbəsinə şəhər statusu verilib. 30-cu illərdə burada böyük müvəqqəti saxlama həbsxanası və xeyli düşərgə olub. Bu həbsxana və düşərgələr Çay-Uryax düzənliyində kəşf olunmuş qızıl yataqlarında işləmək üçün buranı ucuz işçi qüvvəsi ilə təmin edirdi. Dustaqlar bu yerə "ölüm düzənliyi" deyirmişlər. Susuman həm də böyük nəqliyyat şosesinin və yol tikintisinin əsas dayaq nöqtəsi idi. Belə ki, İndigirka çayı sahilində yerləşən Üçt-Nərədən Aldan çayı sahilindəki Xandıqaya qədər uzun bir məsafəyə yol çəkilməli idi. Bunun üçün Stalinin göstərişi ilə "zərbəçi briqada"lar yaradılmışdı. Hər 10 kilometrdən bir düşərgə salınmaqla dustaqlar tikintidə işlədilirdilər. Bu düşərgələrdə soyuqdan, acından və işin hədsiz dərəcədə ağır olması səbəbindən adamlar kütləvi şəkildə tələf olurdular. Bu gün həmin "zona"lardan heç nə qalmayıb.\nSusumandan 25 kilometr qərbə tərəf Neksikan qəsəbəsi yerləşirdi və buradan 15 kilometr aralıda düşərgələrin xəstəxanası vardı. Bu xəstəxanaya xəstəlikdən, iş rejiminin dözülməzliyinin və yaxud az qidalanmanın nəticəsində artıq əmək qabiliyyətini itirərək "doxodyaqi" adlandırılan dustaqlar göndərilirdi. Amma "müalicə" üçün buraya göndərilənlər geriyə dönmürdülər. Xatınnaxda, Berlaqda və s. olduğu kimi, bu xəstəxananın da qəbiristanlığı olub. Burada da əvvəlcədən hazırlanmış tranşeylər həmin xəstəxanaya gətirilən dustaqların cəsədləri ilə doldurulurdu. İndi bu qəbiristanlıqdan da əsər-əlamət qalmayıb.\n"Zona"ların və məzarların kim tərəfindən, nə vaxt və nə üçün sökülüb dağıdılması barədə də məlumat vermək istəyirəm. Belə ki, Stalinin ölümündən sonra verilən amnistiyaya əsasən dustaqların xeyli hissəsi azad edilmişdi. 1956-cı ildə isə nəinki Kalımda, bütün SSRİ ərazisində "QULAQ"ın tabeliyində olan dustaqlara, xüsusilə də siyasi dustaqlara bəraət verildi. Bununla da Kalım ərazisindəki düşərgələr və həbsxanalar, demək olar ki, xeyli boşaldı. Azad olmuş keçmiş dustaqlar arasında Vətənə dönməyənlər də oldu. Bu insanlar buradakı artellərdə işləyərək yenə qızıl axtarışına başladılar. 1970-1980-ci illərdə bu artellərə dağlıq ərazilərdə işləyən güclü texnika göndərildi. Bununla da daha tez və daha çox metal emalına başlandı. "Zona"lar bulduzerlərlə dağıdıldı, burada vaxtilə dustaqların gizlətdikləri qızıllar aşkar edildi.\nBu barədə yazıçı Viktor Nikolayeviç Pavlov yazır: "Mən Çay-Uryax adlanan çayın sahilində yerləşən böyük qızıl emalı fabrikində oldum. Bu fabrikin fəhlələri mənə danışdılar ki, bir dəfə gecə növbəsindən sonra draqa (torpağı yuyaraq qızıl aşkar edən texnika) irəlilədikcə arxada qoyduğu qum təpəciklərində insan sümükləri və kəllələri gördük. Sən demə, biz bütün gecəni hamı üçün gizlin olan dustaq qəbirlərini sökərək irəliləmişik..." (Stalinizm na Kalıme. str.118).\nÜmumiyyətlə, "zona"ların məhv edilməsinin bir neçə yolu var. Yaşayış məntəqələrindən uzaqda olması ilə əlaqədar kimin texnikası varsa, onlar gedib keçmiş düşərgələrdəki barakları söküb, dəmirini və taxtalarını gətirib istifadə edir və ya satır. Buna isə bu gün "ərazinin təmizlənməsi" deyirlər. Digər tərəfdən, Xalq Daxili İşlər Komissarlığı nəzdində olan məşhur "Dalstroy" trestinin və "USTVİL"in (Şimal-Şərq Əmək-İslah Düşərgələri İdarəsi) əməkdaşları Stalinin ölümündən sonra yenə də istehsalata rəhbərlik etmiş, sovet və partiya orqanlarında yüksək vəzifələri tutmuşlar. Aydın məsələdir ki, onlar düşərgələrdə törətdikləri cinayətlərin üstünü örtməyə çalışırdılar. Ona görə də bu vandalizmə göz yuman yerli hakimiyyət həbsxana və düşərgələrin məhv edilməsində çox maraqlı idi. Elə bu gün də burada o zamanlar baş verənləri haqlı, lazımi və qanuni hesab edənlər var.\nZıryanka qəsəbəsini də dustaqlar tikiblər\nZıryanka qəsəbəsi də bir çox qəsəbələr kimi, Kalım çayının sahilləri boyunca salınmış düşərgələrdən biri idi. Hələ "Dalstroy"un var gücü ilə işlədiyi dövrdə bura çay gəmiçiliyinin kiçik bir limanı olub. Odunla işləyən gəmilər buradakı mədənlərə lazım olan hər şeyi-texnika, geyim, qida məhsulları və əlbəttə, ucuz işçi qüvvəsi olan dustaqları daşıyırdılar. Ust-Srednekandan başlayaraq Kalım çayı boyunca hər 10 kilometrdən bir buraya göndərilmiş dustaqlardan ibarət kiçik düşərgələr fəaliyyət göstərirdi. Bu düşərgələrin məqsədi çay boyunca hərəkət edən gəmiləri odunla təchiz etməkdən ibarət idi. Kalım çayı gəmiçilik idarəsinin baş iqamətgahı da elə burada-Zıryankada yerləşirdi. İdarənin rəisi isə admiral olub. Əgər kiçik düşərgələrin hansısa lazım olduğu qədər odun verməsəydi, bu admiral heç kimdən və heç nədən çəkinmədən həmin düşərgənin dustaqlarının hər on və ya hər beş nəfərindən birinin güllələnməsinə əmr vermək gücünə malik idi. Sonra onların ölüm aktlarında hansısa bir xəstəliyin adı yazılır, güllələnmiş dustağın vəfatı barədə qohumlarına bir "qara kağız" göndərilirdi. Sovet rejimində Beriyanın rəhbərlik etdiyi "QULAQ"ın (Düşərgələr üzrə Dövlət idarəsi) daxili qanunları belə idi. Ümumiyyətlə, buradakı idarə rəhbərləri külli-ixtiyar sahibləri imiş.\nO zaman Zıryankadan 63 kilometrlik məsafədə geoloqlar kömür yataqları kəşf ediblər. Oraya xeyli dustaq göndərilib və yeni bir düşərgə yaranıbdır. Bura yeraltı mədən oldugundan dustaqlar kömürü əl arabası ilə daşıyırlarmış. Bu gün də burada kömür, az miqdarda olsa da, hasil edilir, amma müasir texnika ilə.\n...Səyahətə çıxdıgım gəminin göyərtəsində əyləşib hər iki sahilə heyranlıqla baxırdım. Çılpaq və sərt qayaları əhatə etmiş yaşıllıqlar göz oxşayırdı.İnanmaq olmur ki, bu yerlərdə ilin doqquz ayı şaxtanın sazagı mənfi 40, 50, bəzən də 60 dərəcəyə çatır.Bu yerlərin yaşıl təbiəti, həqiqətən, heyranedicidir. Bələdçim mənə o zaman Kalım çayı sahillərində salınmış düşərgələrin yerini göstərirdi.Yerini ona görə deyirəm ki, bu günə o düşərgələrdən heç nə saxlanılmayıbdır.\nZıryanka qəsəbəsi ilə üz-üzə, Kalım çayının sağ sahilində daha bir qəsəbənin xarabalıqları var. Bu qəsəbə də dustaqlar tərəfindən tikilmişdi.Sonradan onlar burada yaşamaq məcburiyyətində qalıblar.Qəsəbə xüsusi köçürülənlərin qəsəbəsi idi.Yəni həbs müddəti başa çatanda azad edilən, lakin bu vilayətdən çıxması qadağan olunan dustaqların qəsəbəsi. Belə dustaqların harada yaşamasını rəhbərlik təyin edirdi. Maqadandan 500 kilometr məsafədə yerləşən Seymcan, Yaqodnoye və s. qəsəbələr kimi, Zıryankada yayda isti olur. Dustaqlar kartof və kələm əkib-becərərək burada kənd təsərrüfatını inkişaf etdiriblər. İstixanalar tikərək pomidor və xiyar da yetişdiriblər. Beləliklə, bu qəsəbə yaxın qəsəbələri, hətta bəzən düşərgələri də tərəvəzlə təmin edirmiş. Stalinin ölümündən sonra amnistiya fərmanı bu insanlara tam azadlıq verdi (qatı cinayətkarlardan başqa). Onların bəziləri öz vətənlərinə, bəziləri qismən böyük qəsəbələrə, bəziləri də Maqadana köçdülər. Beləliklə, qəsəbə tamamilə boşaldı. Sonra yerli hakimiyyətin burada kənd təsərrüfatını bərpa etmək cəhdi baş tutmadı. Qəsəbədən bu günümüzə yalnız uçuq-sökük yaşayış evləri və leysan yağışlarının torpağını yuyub hamarladığı qəbiristanlıq qalmışdır. Bu torpağın altında isə o zaman siyasi baxışı başqa olan sovet vətəndaşlarının qalıqları çürüməkdədir. Bu insanlar, sadəcə olaraq, qəddar rejimin "QULAQ" adlı dəyirmanından sağ çıxmayanlardır.\nKeçmiş dustaqların bəziləri isə, sadəcə olaraq, Kalımın sağ sahilindən sol sahilinə keçərək Zıryanka qəsəbəsində məskunlaşmış, ailə qurmuş və həmişəlik burada yaşamışlar. Bu sadə Şimal adamlarına məni çox mehribanlıqla qarşıladıqlarına görə minnətdarlığımı bildirirəm.\n1935-ci ildə Maqadanda ilk daş binaların tikintisinə başlanıldı. Bunlar poçtun binası, sərhəd qoşunlarına məxsus bina və 1 nömrəli həbsxana idi. Həmin həbsxana binası tarixin yaddaşına onun ilk rəisinin adı ilə "Vaskovun evi" kimi həkk olunub. Bu, zirzəmisində neçə-neçə insanın əzab verilərək güllələndiyi həmin məşhur həbsxana idi.\nKeçmiş Maqadan dustaqlarından olan rəssam N.Biletovun düşərgə xatirələrindən:\n"...Bir gün bizim "47-ci kilometr" adlanan düşərgəyə çox da böyük olmayan "NKVD" dəstəsi gəldi. Onlar bizə nəzarət edən əsgərləri də, gözətçi "vışka"sında duran əsgərləri də öz adamları ilə əvəz etdilər. Düşərgə rəisini də harasa göndərdilər. Ertəsi gün bizi işə aparmadılar. Bu gözlənilməz istirahətə çox sevindik, nəhayət ki, paltar və çəkmələrimizi yaxşıca qurudacağıq. Amma sevincimiz çox çəkmədi. Gecə bizi sanki həyəcan siqnalı varmış kimi ayağa qaldırıb baraklardan həyətə qovdular (təxminən min nəfərə yaxın idik). Cərgəyə düzüb sıra ilə saydılar, sonra isə hər on nəfərdən birini ayrıca cərgəyə düzdülər. Bu bəxti gətirməyənləri guya yaponların tərəfinə keçmək üçün silahlı üsyan hazırladıqlarına görə təqsirli bilib apardılar. Elə həmin gecə onların hamısını düşərgənin kənarında güllələdilər. O gündən düşərgənin idarəsi əsl zindana çevrildi. Heç nə başa düşmək olmurdu. İstənilən vaxt gəlib kimisə aparırdılar-ağqvardiyaçıları, Vətəndaş müharibəsi qəhrəmanlarını, partiyaçıları, din xadimlərini, kolxoz və sovxoz direktorlarını, kimi olsa. Onlar bir daha baraka qayıtmırdılar. Düşərgə idarəsindən isə gecə-gündüz dəhşətli fəryad səsləri gəlirdi. Sanki orada insan dərisi soyurdular...".


İraqdan sonra İrana girməliyik – Türk general » Butov.az\nTarix : 22-04-2022, 11:43\nŞimali İraq terror hövzəsi olmaqdan çıxıb. Artıq bölgəyə ağır silah belə daşıya bilmirlər.\nBunu türkiyəli briqada generalı Abdullah Kılıçarslan deyib.\n“Çünki burada özlərini təhlükəsiz hiss edəcək yerləri yoxdur. Hazırda mehmetçiyimiz 19 nöqtədə baza qurub. Son əməliyyatla daha əvvəl təsbit edilən və kritik əhəmiyyətli mərkəz nöqtələri məhv edildi”, - Kılıçarslan vurğulayıb.\nO bildirib ki, Suriyadan sonra ən böyük təhlükə İran sərhədidir:\n“İran-Türkiyə sərhədinə nəzarət çox vacibdir. Bu, Qəndili məhv etmək qədər önəmlidir. Biz ya Tehranla siyasi-diplomatik əlaqələr, ya da təhlükəsizlik tədbirləri ilə bu təhlükəni aradan qaldırmalıyıq”.\nQeyd edək ki, Türkiyə ordusu İraqda terrorçulara qarşı “Pəncə-Qıfıl” əməliyyatı aparır.\nTürk rəsmiləri: "İraqda, Başika krizi çözülür"


Britaniya mətbuatı: Məhəbbətin dərmanı tapılıb? - BBC News Azərbaycanca\nBritaniya mətbuatı: Məhəbbətin dərmanı tapılıb?\nŞəklin mənbəyi, iStock\nDoktor Sanders deyir ki, elmi tədqiqatın hazırkı surətini nəzərə aldıqda "sevgi iksirinin" qarşıdan gələn on ildə hazır olacağını söyləmək olar.\nQarşılıqsız sevginin dərmanı tapılıb?\n"The Metro" qəzeti yazır ki, səni sevməyən birisinə aşiq olmaq özünü odlara atmaq kimidir, amma bir alim deyəsən, bu dərdin də dərmanını tapmağa çox yaxınlaşıb.\nDoktor Anders Sandberg Oxford Universitetində hesablama neyrobioluqudur və iddia edir ki, insanların aşiq olmaq xüsusiyyəti insan körpələrinin tamamilə köməksiz olması ilə bağlıdır.\nO izah edir ki, məsələn, atın balası doğulan kimi dörd ayağı üstündə dayanır, amma insanın körpəsi tamamilə acizdir.\n"Məhz buna görə də təkamül baxımından insanlar övladlarının sağ qalması naminə bir yerdə yaşamağa məcburdurlar, - deyib alim, - İki nəfərdən ibarət sistem oyunu da burdan qaynaqlanır".\nAşiq olmaq və ya vurulmaq sadəcə olaraq beynin dopamin sisteminin oksitosin və vazopressin maddələrini istehsal etməsi nəticəsində yaranır. Bu bir növ stimulyator, dopinq və ya coşdurucu qəbul etmək kimidir.\nBuna görə də doktor Sandberg inanır ki, gələcəkdə sevgi iksirini hazırlamaq mümkün olacaq. Onun fikrincə buna oksitosin, vazopressin və CPH maddəsini (karboksipeptidaza) qarışdırmaqla nail olmaq mümkündür.\nBundan sonra bu qarışıq beynin lazımi nahiyəsini təsirləndirməlidir. Bu zaman beynin alın payında gedən təbii proses imitasiya olunacaq. Müəyyən bir kəslə birlikdə olmaq istəyimiz məhz burada formalaşır.\nLakin buradan belə bir ziddiyyət də ortaya çıxa bilər ki, sizi sevməyən bir adama sevgi iksiri içirtməyiniz hüquqi baxımdan zorlama kimi də qiymətləndirilə bilər.\nDoktor Sanders deyir ki, o məsələyə əks tərəfdən baxır. O düşünür ki, bu iksir iki insan arasında münasibətlərin başlanğıcı üçün yox, əksinə, artıq mövcud olan birgəliyin davam etdirilməsi üçün daha çox lazımdır.\n"Məsələn bir adamı əvvəlcə sevirsiniz, amma zaman geçdikcə bu məhəbbət öləziyə bilər, - deyir Sandberg, - Sevgi iksiri bizə ölməkdə olan məhəbbətimizi diriltmək üçün zəruridir".\nŞəklin mənbəyi, ALEXANDER NEMENOV/AFP/Getty Images\nTrump administrasiyasının baş katibi Rex Tillerson bu ay Rusiya xarici işlər naziri Sergey Lavrov və prezident Vladimir Putinlə görüşüb\nTrump-ın Rusiya ilə əlaqələrinə dair sübutlar "konkretləşir"\n"The Guardian" yazır ki, rəsmi təhqiqata əsasən Donald Trump-la Rusiya arasında iddia olunan əlaqələr barədə dəlillər artıq "daha konkret, daha spesifik və daha inandırıcıdır".\nMəqalədə iddia edilir ki, yeni sübut "Trump kampaniyasının adamları ilə Rusiya casusları arasında hakerliklə əldə olunmuş materialdan istifadə məqsədilə müzakirələr olduğunu" təsdiq edir.\nBu da qeyd olunur ki, Rusiya kəşfiyyat əməliyyatçıları ilə Trump-ın kampaniya komandası arasında sözü gedən əlaqələr barədə ilkin məlumatları amerikalı həmkarlarına Britaniya agentləri ötürüblər.\n"The Guardian" yazır ki, Britaniya və Avropa kəşfiyyat orqanları ABŞ prezidentinə yaxın adamlarla Rusiya rəsmiləri arasında olan şübhəli "təmasları" hələ 2015-ci ildə Rusiyanın cari müşahidəsi zamanı aşkar ediblər.\nCNN telekanalının verdiyi məlumata görə Britaniyanın ən ali kəşfiyyat orqanı Hökumət Kommuniskasiyaları Baş Qərargahı və ya qısaca GCHQ də daxil olmaqla, kəşfiyyat orqanları məxsusi olaraq Trump komandasını hədəfləməslər də, cari iş çərçivəsində qeydə alınmış kommunikasiyalar şübhəli əlaqələr barədə fikir söyləməyə imkan verib.\n"The Guardian" yazır ki, bu məlumatlar ABŞ-a "Beş göz" sazişi deyilən qurumun çərçivəsində ötürülüb. Qeyri-rəsmi adı "Beş göz" olan bu alyans yalnız ingilisdilli ölkələrdən - ABŞ, Birləşmiş Krallıq, Avstraliya, Yeni Zelandiya və Kanadadan ibarətdir.\nBir neçə ay ərzində eyni adamları hədəfləyən kəşfiyyat agentlikləri respublikaçıların daxili çevrəsi ilə Rusiya əməliyyatçıları arasındakı kommunikasiyalarda "sistemlilik" aşkar ediblər.\n2016-cı ilin yayınadək olan 6 ay müddətində müxtəlif agentliklər məlumatları ABŞ kəşfiyyatına ötürsələr də, amerika xəfiyyələri lənglik göstəriblər.\n"Belə görünür ki, ABŞ agentlikləri yatıbmışlar, - deyib bir mənbə "The Guardian" qəzetinə, - Avropa agentlikləri onlara deyirdilər: "cənab Trump-a yaxın adamlarla Rusiya kəşfiyyat agentlikləri arasında davamlı əlaqələr var. Siz buna diqqət yetirməlisiniz".\n"Mesaj sadə idi: "Diqqətli olun. Burada nəsə xoşagəlməz şeylər baş verir".\nGCHQ qurumunun bu təhqiqatda iştirakı müəyyən ziddiyyətlərə səbəb olub. Çünki prezidentin sözçüsü Sean Spicer bundan əvvəl "Britaniyanın casus agentliyini" Barack Obamanın göstərişi ilə Trump Tower binasına dinləmə qurğusu qoymaqda ittiham etmişdi.\nBu bəyanatı verərkən Spicer Fox News-da heç bir istinadsız verilən məlumata əsaslanmışdı.\nBunun ardınca GCHQ mediaya şərh verməmək adətinə xilaf olaraq bu ittihamların "cəfəngiyyat" olduğunu bəyan etmişdi.\nQurumun sözçüsü bildirdimişdi ki, "bu ittiham axmaqlıqdır və ona fikir verməyinə dəyməz".\nTürkiyə prokurorluğunun araşdırdığı ABŞ siyasətçiləri və məmurları arasında Mərkəzi Kəşfiyyat İdarəsinin keçmiş rəhbəri John Brennan da var.\nErdoğanın prokurorları indi də ABŞ siyasətçilərini araşdırırlar\n"The İndependent" yazır ki, Türkiyədə böyük konstitusiya referendumunun ərəfəsində ölkə prokurorluğu ABŞ-ın 17 siyasətçisi, məmuru və aliminin ötən il baş vermiş çevriliş cəhdi ilə əlaqəsini araşdıran təhqiqata başlayıb.\nTəhqiqatın subyektləri arasında Mərkəzi Kəşfiyyat İdarəsinin keçmiş rəhbəri John Brennan, onun müavini David Cohen və Senatın demokrat azlığının lideri Chuck Schumer də var.\nBu rəsmilər prezident Recep Tayyip Erdoğanı devirməyə çalışan qruplarla işbirliyində ittiham olunurlar.\nBarəsində təhqiqat aparılanlardan biri də keçmiş cənubi New York prokuroru Preet Bhararadır.\nTürkiyə prokurorları həmçinin ABŞ-dakı Wilson Mərkəzinin Yaxın Şərq direktoru Henri Barkey-ni araşdırırlar.\nİstanbulda yerləşən prokurorluq sözü gedən şəxslərin Türkiyəyə səfərlərini, buradakı görüşlərini, habelə onların ABŞ-da yaşayan Fethullah Gülenlə bağlarını araşdırır.\nTürkiyə hökuməti ötən ilin iyulunda baş vermiş uğursuz çevriliş cəhdinin arxasında müsəlman vaiz Fethullah Gülenin durduğunu bildirir.\nHazırda prokurorluğun araşdırdığı 17 ABŞ vətəndaşı da cənab Gülenlə birlikdə bu çevrilişin planlaşdırılmasında ittiham olunur.\n"The İndependent" qəzetinə telefonla müsahibə verən cənab Barkey deyib ki, sözü gedən 17 nəfərdən heç biri Fethullah Gülenlə əlaqədə olmayıb.\nPolitoloq bildirib ki, Erdoğan referendumda istədiyi nəticəni əldə etmək üçün anti-Qərb əhval-ruhiyyəsini qızışdırmaqda davam edir.\nBu gün keçirilən referendum Erdoğana məhdudiyyətsiz hakimiyyət səlahiyyətləri verə bilər.\n"The İndependent" yazır ki, cənab Erdoğan çevriliş cəhdinin ardınca jurnalistləri və dissidentləri həbs etdirdikdən sonra Qərblə arası dəyib.\nƏqli sağlamlıq və sevgi münasibətləri "sağlamlığın açarıdır"\nBritaniya mətbuatı: Sevgi, seks və.. sarımsaq ürəyin dərmanıymış…\nTrump: Tillerson-un Moskvadakı görüşü gözlənildiyindən yaxşı keçib\nYerə raket hissələrinin düşəcəyi gözlənilir, SOCAR-in idarəçiliyində yenilik\n"Niyə bu camaatın başına oyun açırlar?", - pensiyası kəsilən insanların harayı\nŞuşa: Qarabağın döyünən ürəyi\nTürkiyə polisi: Bayram Məmmədovun ölümü "şübhəli ölüm’’ deyil


Tirmizi : “Əl, ayaq və bu kimi sifətləri qəbul edib, sualsız olaraq inanmaq əhli-sünnənin nəzəridir” – Nasibi əqidəsinin iç üzü\n29 Nisan 2014 by nail313\nŞəkildə gördüyünüz kütubi sittə imamlarından Tirmizinin “Sünən” adlı kitabıdır , işarələnilmiş yerdə bu ifadələr var:\nوقد قال غير واحد من أهل العلم في هذا الحديث وما يشبه هذا من الروايات من الصفات ونزول الرب تبارك وتعالى كل ليلة إلى السماء الدنيا قالواقد تثبت الروايات في هذا ويؤمن بها ولا يتوهم ولا يقال كيف هكذا روي عن مالك وسفيان بن عيينة وعبد الله بن المبارك أنهم قالوا في هذه الأحاديث أمروها بلا كيف وهكذا قول أهل العلم من أهل السنة والجماعة وأما الجهمية فأنكرت هذه الروايات وقالوا هذا تشبيه وقد ذكر الله عز وجل في غير موضع من كتابه اليد والسمع والبصر فتأولت الجهمية هذه الآيات ففسروها على غير ما فسر أهل العلم وقالوا إن الله لم يخلق آدم بيده وقالوا إن معنى اليد هاهنا القوة وقال إسحق بن إبراهيم إنما يكون التشبيه إذا قال يد كيد أو مثل يد أو سمع كسمع أو مثل سمع فإذا قال سمع كسمع أو مثل سمع فهذا التشبيه وأما إذا قال كما قال الله تعالى يد وسمع وبصر ولا يقول كيف ولا يقول مثل سمع ولا كسمع فهذا لا يكون تشبيها وهو كما قال الله تعالى في كتابه ليس كمثله شيء وهو السميع البصير\nBir çox elm adamı bu hədis və bənzəri rəvayətlər və araşdırmalarla Allahın hər gecə dünya səmasına enişi haqqında ki məsələdə belə deyirlər : “Bu cür rəvayətlər sabitdir bunlara inanılmalı vəhmə qapılaraq necə ola bilər? Deyilməməlidir . “Eyni şəkildə Malik , Süfyan ibn Uyəynə , Abdullah ibn Mübarək bu növ hədislər haqqında deyirlər ki : “Bu cür hədisləri “necə”siz olaraq qəbul edib inanın, Əhli-Sünnə vəl-camaat elm adamlarının görüşü belədir. Cəhmiyyə məzhəbi bu cür rvayətləri rədd edərək bu ” bənzətmə “dir deməkdədir.\nAllah , Kitabının bir çox yerində Yəd ( Əl) , Səm ( Qulaq ) və Bəsər (Göz ) təbirlərini zikr edir. Cəhmiyyə isə bu ayələri elm adamlarının təfsirinə zidd şərh deyirlər ki : “Allah , Adəmi əliylə yaratmamışdır. Burada “əl ” sözü güc və qüvvət mənasındadır. “\nİshaq ibn İbrahim belə deyir: “Təşbeh (bənzətmə) belə deyilsə olar: ” Əl kimi əl , ələ bənzəyən əl,Qulaq kimi qulaq , qulağa bənzəyən qulaq . ” Allahın buyurduğu kimi Yəd ( Əl) , Səm ( Qulaq ) , Bəsər (Göz ) , deyilir də xüsusiyyət və özəlliyi araşdırılmazsa və qulaq kimi qulağa bənzər deyilməzsə bu təşbeh olmaz və Allahın kitabındakı bu ayəyə bənzəmiş olur: “… Amma heç bir istiqamətdə və şəkildə heç bir şey Allahın bənzəri ola bilməz …” ( Şura 11)\nTirmizi , “Sünən”, 2/42-43, Zəkat kitabı, hədis 662\nBu gün bu nasibi təriqətlərindən hansı buna iman etməkdədir? Mötəzilə , Əşəirə və Maturudiyyə yoxsa Sələfi (Vəhhabilər) mi? Gerçək budur ki, bu gün bu inanc Vəhhabilərə məxsusdur. Nəticə :\n1. Malik , Süfyan ibn Uyəynə , ibni Mübarək və Tirmizinin dəyişməsi ilə bütün əhli sünnə Allah (c.c)-ın əlləri , ayaqları , gözləri olduğuna , göyə çıxıb yerə endiyində inanırlar.\n2. Əşəriə və Matrudiyyə öz mütəqəddim alimlərinin dinindən ayrılmışdırlar.\nBu yazı Nasibi əqidəsi içinde yayınlandı ve Nasibilər və tövhid olarak etiketlendi. Kalıcı bağlantıyı yer imlerinize ekleyin.\n← Qurtubi: “İbni Məsud Muavvəzəteynin Quran surələri olduğunu inkar etmişdir”\nSəhih nasibi hədisi: “Allah gecələr yerə enir” →


Ovulyasiya niyə baş vermir? » Qadınla.Com - Qadınlar Birİncidir!\nTarix: 13-08-2014, 03:00\nBundan əlavə qadında qalxanvari vəzi hormonları, prolaktin və kişi hormonları normada olmadıqda stimulyasiya lazım olan effekt verməyə bilər. Bu səbəbdən ilk növbədə bu hormonların fonu tənzimlənməlidir. Bir çox hallarda bundan sonra qadın heç bir müalicə olunmadan hamilə qalır.


Ana səhifə » Müəlliflər\t» İbrahimbəyovun “şura”sının fiaskosu labüddür\nDavamlı olaraq müxtəlif xarakterli qarşıdurmalar və ziddiyyətlərlə gündəmə gələn radikal müxalifət bu dəfə də siyasi palitrada öz rəzalətini nümayiş etdirir. Belə ki, sosial bazası və reytinqi, demək olar ki, olmayan radikal müxalifət siyasi palitrada təmsil olunduğunu nümayiş etdirmək üçün müxtəlif siyasi manipulyasiyalar və ucuz texnologiyalara istinad edir. Sözügedən qüvvələrin əsas siyasi “texnologiya”sı isə anti-Azərbaycan dairələrin layihələri olan müxtəlif qondarma qurumlarda “birləşmək”dir. Sirr deyil ki, radikal müxalifət nümayəndələri bu günədək müxtəlif qondarma qurumlar və bloklar daxilində “birləşdikləri”ni elan etsələr də, öz aralarındakı “birinci olmaq” savaşını davam etdiriblər və nəticə qarşıduran hər iki tərəfin də fiaskosu ilə müşahidə olunub. Başqa sözlə, daha çox seçkilər ərəfəsində “fəallaşan” dağıdıcı düşərgə təmsilçiləri guya hansısa qurumda “birləşdikləri”ni bəyan edirlər, amma son məqamda “mehriban düşmənlər”in savaşı daha kəskin xarakter alır.\nXarici maraq qruplarından maliyyələşən və konkret güclərin korporativ maraqlarının təmin olunması missiyasına xidmət edən radikalların nümayiş etdirdiyi anti-Azərbaycançı fəaliyyət bəhs olunan dağıdıcı qüvvələrin nəyə qadir olduğunu və kimlərə xidmət etdiyini aşkar surətdə ortaya qoyur. Qeyd etmək lazımdır ki, bu qüvvələr sırasında “El” hərəkatı adlanan qondarma qurumda “birləşmiş” və qurumun fəaliyyətinə dəstək verən autsayderlər, həmçinin, Rüstəm İbrahimbəyovun “Milli şurası” kimi anti-milli ünsürlər də xüsusilə fərqlənir.\nBir məqama xüsusi diqqət yetirmək lazımdır ki, milli maraqlara zidd mövqe sərgiləyən bu qüvvələr bir tərəfdən öz aralarında mövcud olan dərin ziddiyyətlərlə qarşı-qarşıyadırlar, digər tərəfdən isə, Azərbaycan ictimaiyyəti tərəfindən ciddi narazılıqla qarşılanırlar. Bunun əsas səbəbi isə “Milli şura” adlanan bu qondarma qurumda “birləşən” şəxslərin milli maraqlara zidd və korporativ, şəxsi mənafelər əsasında fəaliyyət göstərmələridir. Yeri gəlmişkən, bəhs olunan qondarma qurumda birləşən autsayderlərin son açıqlamaları göstərir ki, “El” hərəkatının ardınca Rüstəm İbrahimbəyovun “Milli şurası” da tarixin arxivinə yollanır. Görünən odur ki, əvvəllər “Milli şura” “ideya”sını dəstəkləyən anti-milli və radikal ünsürlər hazırda fərqli mövqe nümayiş etdirirlər və bu hal qoca kinorejissor tərəfindən isterika ilə qarşılanmaqdadır.\nŞübhəsiz, xalqımıza qarşı yönəlmiş təhqiramiz, ermənipərəst fikirlər səsləndirməklə gündəmdə olan, dövlətimizin milli maraqlarına zidd çağırışlar edən, ictimai-siyasi sabitliyin pozulması, xaos mühitinin yaranması üçün çalışan radikalların mövqeyi və əməlləri cəmiyyətdə kütləvi narazılıq doğurmaqdadır. İctimaiyyət nümayəndələri sözügedən şəxslərin xalqımıza qarşı yönəlmiş təhqiramiz fikirlərinin, əslində, xalqımız və dövlətimiz əleyhinə xain əməllər kimi səciyyələndirirlər. Təəssüfverici məqam budur ki, bəhs edilən ünsürlər xalqımızı “ziyalı” maskası altında təhqir edir və provakativ xarakterli anti-Azərbaycan çağırışları səsləndirirlər.\nTarixin arxivinə yollanmağa hazırlaşan “Milli şura”ya gəldikdə isə konkret olaraq belə bir nəticəyə gəlmək olur ki, Rüstəm İbrahimbəyovun adı ilə bağlanan qondarma qurumun Azərbaycan cəmiyyətinə aidiyyatı yoxdur. Bu qurum, əslində, müəyyən anti-Azərbaycan dairələrin mənafeyinə və burada təmsil olunan ermənipərəsət şəxslərin siyasi ambisiyalarına xidmət edir. Yəni, qoca kinorejissorun “Milli şura” oyunlarının arxasında məhz anti-Azərbaycan dairələrin sifariş və dəstəyi ilə ölkəmizdə xaos mühiti yaratmaq, ictimai şüura və rəyə neqativ təsir etmək missiyası durur.\nYeri gəlmişkən, Azərbaycanın siyasi palitrasında təmsil olunan siyasətçilər və müxtəlif orientasiyalara malik olan partiyaların rəhbərləri də Rüstəm İbrahimbəyovun “Milli şura”sının Azərbaycan cəmiyyətinə yad olduğunu bildirir, bu qondarma qurumu xalqa, dövlətçiliyimizə qarşı yönəlmiş layihə kimi səciyyələndirir, eyni zamanda, bu qurumun fiaskoya məhkum olduğunu qeyd edirlər. Məsələn, son olaraq bu kontekstdə ADP sədri Sərdar Cəlaloğlu bildirib ki, “Milli şura”nın parçalanması labüddür. “İsa Qəmbər “Milli şura”da axıra qədər getməyəcək”, - deyən S.Cəlaloğlu əlavə edib ki, “Milli şura”da ümumi razılıq əldə olunmayacaq. Belə olan halda, bu qurumda ciddi parçalanma olacaq.


автор Aytac в Сб Мар 10, 2018 7:26 pm\nFənn İtaliya ilə bağlı ölkəşünaslıq biliklərinə giriş xarakteri daşımır, çünki italyan dilinin tədrisi zamanı istifadə olunmuş və olunacaq autentik mətnlər ölkə haqqında məlumatverici səciyyə daşıyır. ADU-nun Tərcümə və mədəniyyətşünaslıq fakültəsinin bakalavriatura səviyyəsi üzrə bu fənn üçün II semestrdə 45 saat dərs yükü nəzərdə tutulur. Dərslər I növbədə təşkil olunur və fənnin tədrisi semestrin ilk 7 həftəsi boyunca həftədə 1 dəfə, VIII həftədən (9 aprel 2018?) başlayaraq 2 dəfə keçiriləcək. Dərs cədvəli və dərs otaqları barədə məlumat Fakültə dekanlığı tərəfindən təqdim olunur. Dərs saatlarının və ya auditoriyaların məqsədyönlü və ya üzrlü səbəblərdən dəyişdirilməsi tələbərlə və dekanlıq ilə razılaşdırma yolu ilə gerçəkləşdirilir. Fənnin tədrisi Azərbaycan dilində yerinə yetirilir. Dərsə davamiyyət nəzarət altında saxlanılacaq. Altı saat qaib (3 dərs) semestr ballarından 1 bal aparır, 12 saat qaiba (6 dərs) malik olan tələbə isə imtahana buraxılmır. Tələbələr tərəfindən fənnin və tədrisin qiymətləndirilməsi məqsədi ilə kursun əvvəlində və sonunda sorğu keçirilməsi nəzərdə tutulur. Bu məqsədlə təqdim olunacaq sorğu formasının doldurulmasına tələbələrin məsuliyyətlə yanaşması tələb olunur. 2017-2018-ci tədris ilinin ikinci kurs tələbələri üçün cari fənn Tərcüməşünaslıq elminin fundamental nəzəriyyəsindən bəhs edən ilk kurs olduğuna görə tələbələrin aidiyyatı bilik səviyyələri sıfıra bərabər ola bilər. Fənnin tədrisi auditoriya ilə bərabər virtual məkanda (http://adu-traduzione.forumotion.me/t7-topic) online şəkildə də gerçəkləşdiriləcək.\nProyektor vasitəsilə PPT slayd təqdimatlarının nümayişi nəzərdə tutulur. İstifadə olunacaq resurslara eyni zamanda müəllimin fərdi forumunda (http://adu-traduzione.forumotion.me/t7-topic) yaradılmış ÖLKƏŞÜNASLIQ VƏ MƏDƏNİYYƏTLƏRARASI ÜNSİYYƏT 161-Cİ QRUP mövzusu (http://adu-traduzione.forumotion.me/t8-topic) da daxildir. Forum eksperiment xarakteri daşıdığı üçün iştirak ilə bağlı öncədən müəyyənləşdirilmiş konkret tələblər yoxdur. Lakin müəllim tərəfindən forumda bölüşülən oxu mətnləri keçirilən mövzulara dair həm əsas, həm də köməkçi məlumat daşıyıcıları olduğuna görə hər bir tələbənin gündəlik olaraq forumu izləməsi və orada müəllim tərəfindən qeyd edilmiş tapşırıqları yerinə yetirməsi MÜTLƏQDİR! Online şəkildə forumda tələb olunanlar, canlı dərslərdəki tələblərdən qətiyyən qüvvə azlığına malik deyillər və tələbələrin forumda iştirakı da onların semestr qiymətləndirilməsinə təsir edir.


Siyavuş Novruzov: “Heydər Əliyev olmasaydı, bu gün müstəqil, inkişaf etmiş Azərbaycan olmazdı” - İki sahil\n07 iyul 2020 19:31 Bütün xəbərlər Haqqımızda Əlaqə\n12 iyul 2019 14:29\nSiyavuş Novruzov: “Heydər Əliyev olmasaydı, bu gün müstəqil, inkişaf etmiş Azərbaycan olmazdı”\n“Biz bu gün bayraq haqqında danışırıqsa, Azərbaycanda ilk dəfə bu bayrağı qaldıran, müstəqil Azərbaycan dövlətini quran Heydər Əlyievin bir neçə gün sonra hakimiyyətə gəlməsinin 50 illiyidir”.\n“Ölkə.Az” xəbər verir ki, bunu Milli Məclisin növbədənkənar sessiyasının iclasında “Azərbaycan Respublikasının Dövlət bayrağı haqqında” qanuna dəyişiklk müzakirə edilərkən deputat Siyavuş Novruzov bildirib.\nOnun sözlərinə görə, bu gün Azərbaycan bayrağı bütün beynəlxalq təşkilatlarda dalğalanır: “Heydər Əlyiev birinci dəfə hakimyiyətə gələndə bütün sahələrdə tərəqqi başldadı. İkinci dəfə Heydər Əlyiev hakimyyətə gələndə Azərbaycanın parçalanmasının qarşısı aldı, müstəqil dövlətimizi qurdu. Bu gün Prezident İlham Əlyiev bu siyasəti davam etdirir. Bu dövlətin qurucusu var, biz mütləq Heydər Əliyevi yada salmalıyıq. Heydər Əliyev olmasaydı, bu gün müstəqil, inkişaf etmiş Azərbaycan olmazdı. Biz parlamentdə bir bəyanat, müraciət qəbul etməliyik. Bu tarixi yaradan, həyatını bu yola həsr edən var ”.\nDeputat Məlahət İbrahimqızı də S. Novruzovun bu təklifini dəstəkləyib.\n07 iyul 2020 18:23\nDeputat: Bizdə vəziyyət Avropadan daha yaxşıdır\n07 iyul 2020 16:45\nPrezident Yaponiya imperatoruna başsağlığı verib\n07 iyul 2020 16:14\n07 iyul 2020 15:51\n07 iyul 2020 13:54\nSədaqət Vəliyeva: Məsuliyyətli olub karantin qaydalarına riayət etməliyik\n07 iyul 2020 13:27


UŞAQ BEZLƏRİNİN ZƏRƏRLƏRİ » GunayResulova.Com\nUzun illərdir, dünyadakı bütün analar körpələri üçün uşaq bezlərindən istifadə edirlər. Nənələrin “bez uşağın ayağını əyir, ziyandı” kimi sözlərinə baxmayaraq, indi uşaq bezi işlətməyən ana tapmaq mümkün deyil. Bəs yaşlı nəslin nümayəndələrinin iddia etdiyi kimi, bez həqiqətənmi uşaq sağlamlığına ziyandır?\nGünümüzdə anaların işini rahatladan bütün vasitələrdən izafi, yerli-yersiz istifadə uşağa zərər verə bilər. Amma düzgün istifadə edildikdə zərərdən daha çox fayda verə bilər. Bez seçimində valideynlər ilk növbədə keyfiyyət məsələsinə üstünlük verməlidilər: “Düzdür, bu, bir az da maddi vəziyyətlə bağlı olan məsələdi. Amma valideynlər ucuz və keyfiyyətsiz bezlərdənsə daha rahat, əsnək olan, mayeni özünə çəkə bilən və dermatitə səbəb olmayan keyfiyyətli bezlərə üstünlük verməlidirlər ki, bəzi sıxıntılarla üzləşməsinlər. Bez uşağın ayına, çəkisinə uyğun düzgün seçilməlidir. Bəzən uşağın yaşı az olsa da, çəkisi çox olur. Valideyn də bezi sırf uşağın yaşına uyğun alıb taxır, bu zaman bez körpəni sıxır, diskomfort yaradır. Bez tez-tez, vaxtlı-vaxtında dəyişdirilməlidir. Bir də görürsən ana uşağa səhər taxdığı bezi axşam çıxarır. Əlbəttə, bu, doğru deyil. Bu zaman bezin içindəki dəri nəm qalır. Nəmlik isə dəridə göbələk infeksiyasınin əmələ gəlməsinə şərait yaradır. Bezlə təmasda olan dəri bölgəsinin dermatiti, qızarıqlıq, qaşınma, dəri problemləri, infeksiya kimi problemlər olmasın deyə bezdən düzgün istifadə önəmlidir.Bez vaxtı vaxtında dəyişdirilməli,mümkün olduqca uşağa,bezdən erkən çıxarıb,tualet vərdişi öyrədilməlidir.Bezin oğlan uşaqlarında sonsuzluq yaratması ilə bağlı dolaşan fikirlər həqiqəti əks etdirmir: “Bezlərin oğlan uşaqlarında bilavasitə sonsuzluğa səbəb olduğu həqiqətə uyğun fikir deyil.Oğlan uşaqlarında sperm əmələ gəlməsi pubertat dövrdə baş verir.Bu səbəbdən körpelikdə istifadə edilən bezin sonsuzluq yaratması mümkün deyildir.Ancaq uzun müddət bezdən istifadə uşaqlarda (həm qız,həm oğlan)sidik yolu infeksiyasına səbəb ola bilər.Bu infeksiya bəzi uşaqlarda tək bir əlamət,sidikdə qoxu ilə də keçə bilər.Sidik yolu infeksiyası isə böyrəklər üçün təhlükəli vəziyyətdir.Uşaqlarda xroniki böyrək çatmazlığının ən sıx səbəblərindəndir. Ona görə də,bezdən doğru istifadə olunsa, bu zərərlərlə üzləşməmiş olarıq. Bəzən görürürük ki, analar bezin içinə parça qoyurlar. Bu, yanlış üsuldur. Bezin tərkibi elə hazırlanıb ki, mayeni özünə çəkir, parça isə yaş qalır. Bu da dəridə dermatit, göbələk infeksiyası, sidik yolu infeksiyasına gətirib çıxara bilər.Vurğulayım ki, nəm salfetlərdən istifadə, dar və sıx uşaq bezi, yaxud sıx alt paltarları da uşaqlarda sidik yolu infeksiyası yarada bilər”.O ki qaldı qız və oğlan uşaqları üçün ayrıca istehsal olunan bezlərə, onların önəmli fərqi olmadığını bildirir: “Son vaxtlar oğlan və qız üçün ayrıca bezlər reklam olunur. O bezlərin cins nöqteyi-nəzərindən fərqi yoxdur. Sadəcə biznes maraqları, alıcı cəlb etmək üçün adi bezlərə rəng və forma dəyişikliyi ediblər, vəssalam”.\nValideynlər uşaqları mümkün olduqca 1 yaşından başlayaraq tualet vərdişini formalaşdırmağa,güvəcə öyrətməyə başlasınlar: “Uşağın güvəcə öyrədilmə yaşı ən gec 1 yaş 8 ayında baş verməlidir. 1 yaşından başlayaraq uşağı yavaş-yavaş güvəcə öyrədərək, bezdən çıxarmaq lazımdır. Bu, uşağın tualet vərdişinin formalaşması, gigiyenası, sidik yolu infeksiyasının önlənməsi üçün çox vacibdir"\nXƏSTƏ UŞAQLARIN QİDALANMA CƏDVƏLİ


Yunanıstanda toy süfrəsi. Yunan mətbəxi – meyvə, tərəvəz, balıq və ətdən ibarət Aralıq dənizi mətbəxidir. Bayram süfrəsində mütləq nanə, darçın, zəfəran, reyhan və rozmarin əlavələri ilə hazırlanan çörək olmalıdır. Ümumiyyətlə, Yunanıstanda ədviyyatlaara və ətirli otlara xüsusi yanaşma mövcuddur. Onları bütün xörəklərdə istifadə edirlər. İçkilərdən yunan toyunda yüngül şərablar, metaksa (brendi) və portağal likyoruna rast gəlinir. Pure Love


Yalan böyük günah və olduqca mənfi xüsusiyyət olduğu üçün ictimai münasibətlərdə qətiyyətlə pislənmişdir. Yalan, danışanın e’timad və e’tibarını itirməsi ilə yanaşı, cəmiyyətdə e’timadsızlıq, şəkk və tərəddüd toxumunu səpir. İnsanların bir-birinə e’timad etmədikləri bir cəmiyyətdə yaşamaq isə, mə’lum olduğu kimi dözülməz və acınacaqlıdır.\nYalan haqqında kifayət qədər ayə və hədis nəql olunmuşdur. Haqqında söhbət açılan ayə və hədislərdə yalanın cəmiyyətdə göstərdiyi mənfi tə’sir və nəticələr haqqında ətraflı danışılmış və onun bir çox günahların mənşəyi olduğu vurğulanmışdır.\nYalan danışmaq olduqca asandır və belə bir günaha düçar olmaq bir o qədər də zəhmət tələb etmir. Lakin təəssüflər olsun ki, insanların bir çoxu məqsədlərinə nail olmaq üçün yalan danışmağa üstünlük verirlər. Bir məsələyə də diqqət yetirməliyik ki, görülən hər bir iş mənfəət əldə etmək üçün müəyyən qədər zəhmət çəkilməsini tələb edir. Bu səbəbdən də ən az zəhmətlə böyük mənfəət əldə olunan işlər daha çox əhəmiyyət kəsb edir və insanların çox az bir hissəsi bunun nə kimi mənfi tə’sir qoyacağına diqqət yetirir. Onları maraqlandıran yalnız əldə edəcəkləri dünyəvi xeyir və mənfəətlərdir. Bunları nəzərə alaraq deyə bilərik ki, zəhmət tələb olunmayan xoşagəlməz iş və xüsusiyyətlərdən biri də yalan danışmaqdır. Belə ki, yalan danışmaqla bə’zən məqsədə daha tez çatmaq olur və bu kimi hallarda bunun nə ilə nəticələnəcəyinə diqqət yetirən çox az olur. Yalan məhz belə bir mənfi xüsusiyyətə malik olduğu üçün mə’sum imamların nəzərindən qaçmamış, buyurduqları hədis və rəvayətlərdə yalanın olduqca ağır ictimai xəstəliklərdən olduğuna işarə etmişlər. Hədis və rəvayətlərlə yanaşı, Qur’ani-Kərimin bir çox ayələrində yalanın böyük günah və yalançıların şiddətli əzaba düçar olacaqları haqda söhbət açılmışdır.\nYALAN I N T Ə ’R İ F İ\nYalan — həqiqət və inamın əksinə olan şeylərə deyilir. Deməli yalanın iki əsas şərti vardır. Onlardan biri deyilənlərin həqiqətə uyğun gəlməməsi, digəri isə insanın elm və mə’lumatları ilə əldə olunan inam və e’tiqadla müvafiq olmamasıdır. Bir şəxs özünün həqiqət hesab etdiyi, əslində isə həqiqətə uyğun olmayan bir sözü deyərsə, yalan hesab olunmamalıdır. Əhəmiyyət doğuran məsələlərdən biri də budur ki, danışılan sözün yalan olması mümkün olduğu kimi, bə’zi iş və əməllərin də yalan olması mümkündür. Məsələn, hər hansı bir şəxsin özünü şəxsiyyətli bir insan kimi göstərməsini, amma həqiqətdə heç də elə olmadığını buna misal çəkmək olar. Deməli, yalan həm sözdə, həm də əməldə ola bilər. Yuxarıda verilən tə’rif onların hər ikisinə aid olur.\nYALAN QUR ’ AN NÖQTEYİ - NƏZƏRİNDƏN\nBir qədər əvvəl qeyd etdik ki, Qur’anın bir çox ayələrində yalan və onun müxtəlif yönləri haqda söhbət açılmış və insanın bu mənfi xüsusiyyəti tərk etməsinə tə’kid olunmuşdur. Biz onlardan bir neçəsinə işarə edirik:\n«...Şübhəsiz ki, Allah [Ona şərik qoşmaqla, böhtan atmaqla] həddi aşanı və yalançını doğru yola müvəffəq etməz».(Mu’min-28).\n4. Allahın hidayətindən məhrum olan kəslər Onun qəzəb və lə’nətinə düçar olarlar. Ali-Imran surəsinin 61-ci ayəsində Peyğəmbərlə (s) məsihilər arasında yaranmış qarşıdurma haqda söhbət açılarkən Nəcran keşişlərinə xitab edilərək buyurulur:\n«...Sonra [Allaha] yalvarıb yalançılara Allahın lə’nət etməsini diləyək!»\n«...Əgər yalan deyirəmsə, Allah mənə lə’nət eləsin!...». (Nur-7).\nYALAN - H Ə D İ S V Ə R Ə VAY Ə TL Ə RD Ə\nPeyğəmbər (s) buyurur: Çox yalan danışmaq imanı məhv edib aradan aparır.\nBaşqa bir hədisdə buyurur: Yalan danışmaqdan çəkinin. Çünki yalan insanı imandan uzaqlaşdırır.\nƏli (ə) buyurur: Yalandan uzaq olun. Çünki yalan insanı imandan uzaqlaşdırır. Daim həqiqəti söyləyən sadiq insanlar hidayət yoluna qədəm qoyarlar, yalançılar isə bədbəxtçilik və rüsvayçılıqla üzləşərlər.\nNəql olunmuş bir çox rəvayətlərdə deyilir ki, yalan, mö’minlərə xas olmayan bir xüsusiyyətdir. Onlar bu günaha çox nadir hallarda düçar olarlar. Yalançılar isə bunu özlərinə peşə edərlər. Həsən ibn Məhbubdan nəql olunan rəvayətdə deyilir: İmam Sadiq (ə)-dan soruşdum: Mö’min paxıl ola bilərmi? Buyurdu: «Bəli». Soruşdum: Bəs yalançı necə? Buyurdu: Xeyr, mö’min xain ola bilməz. Sonra sözlərinə davam edərək buyurdu: Mö’min hansı xasiyyətə malik olsa da, xain və yalançı ola bilməz.\n2. Yalanın bütün pisliklərin amili olduğu haqda deyilir: Yalan insanları pisliklərə, pisliklər isə cəhənnəmə sövq edər. İmam Həsən Əskəri (ə) buyurur: Günah və pisliklərin açarı yalan olan evlərdə olar.\n3. Digər rəvayətlərdə yalanın ən pis əxlaqi xüsusiyyətlərdən biri olduğu göstərilir. Əli (ə) bu haqda buyurur: Yalan danışmaqdan çəkinin, çünki ən pis əxlaqi xüsusiyyətlərdən olan yalan, pozğunçuluğun bir növüdür.\nPeyğəmbər (s) buyurur: Ən böyük cinayət yalan danışmaqdır.\nBaşqa bir yerdə buyurur: Ən böyük xəyanət odur ki, mö’min qardaşın sənin danışdığın sözləri təsdiq edə, sən isə ona yalan demış olasan.\nHəzrət Əli (ə) buyurur: Düzlük əmanətdarlıq, yalançılıq isə xəyanətdir.\nBaşqa bir yerdə buyurur: Sözlərin ən pisi yalandır.\nHəmçinin buyurur: İmanın nişanələrindən biri də budur ki, ziyanına olsa belə, düz sözü xeyrinə olan yalandan üstün tutasan.\nİmam Sadiq (ə) buyurur: Ağıllı insanlar yalan danışmaz, əgər onların xeyrinə olsa belə.\nQUR’ANDA D Ü ZL Ü K V Ə S Ə DAQ Ə T\nBaşqa bir ayədə isə Allah-taala düz danışan və düz yolda olanlara böyük ne’mət (Cənnəti) müjdə verir:\n«Allah buyurdu: Bu, [qiyamət günü] elə bir gündür ki, düz danışanlara düzlükləri fayda verər. Onları [ağacları] altında çaylar axan cənnətlər gözləyir. Onlar orada əbədi olaraq qalacaqlar. Bu, [mö’minlər üçün] böyük uğur və qurtuluşdur!» (Maidə-119).\nƏli (ə) buyurur: Düz danışmaq böyük şərəf və ucalıqdır.\nİ CAZ Ə VER İ L Ə N YALANLAR\nYalan böyük günahlardan olsa da bə’zi zəruri hallarda həqiqətin gizli saxlanılması və yalanın həqiqət kimi qələmə verilməsinə icazə verilir. Dərsimizin sonunda onların hər biri haqda ayrı-ayrılıqda söhbət açmağı məqsədəuyğun hesab edirik:\n1. Z ə ruri hallar;\nBə’zən can, mal, şəxsiyyət böyük təhlükə ilə qarşılaşdıqda yalan danışmaqdan savayı heç bir çıxış yolu qalmır və bu kimi hallarda yalan danışmağa icazə verilir.\nQur’ani-Kərim ikrah və çarəsizlik üzündən, habelə təzyiq altında qalan şəxslərin qəlbən Allaha iman gətirib, dildə küfr etmələrindən qəmgin olmamalarını istəyir. Nəhl surəsinin 106-cı ayəsində [bu şəxslərə təskinlik verilərək] deyilir:\nPeyğəmbər (s) bu haqda buyurur: «İztirari hallarda (çıxılmaz vəziyyətdə) Allah-taalanın halal etmədiyi bir şey yoxdur».\nQeyd etdik ki, çarəsizlik dedikdə, insanın istər canı, istər malı, istərsə də şəxsiyyəti ciddi təhlükə ilə qarşılaşmış olsun. Cüz’i və bir o qədər əhəmiyyət kəsb etməyən məsələlərdə isə yalan danışmağa heç bir zərurət yoxdur.\n2. I slah v ə vasit əç ilik;\nTərəflər arasında (məsələn, ailə və dostlar arasında) ixtilaf və anlaşılmazlıqların aradan qaldırılmasında — başqa heç bir çıxış yolu olmadıqda — yalan danışmağın heç bir nöqsanı yoxdur. Bu kimi hallarda düz danışıb tərəflər arasında ədavət və düşmənçiliyin daha da güclənməsinə səbəb olmaq isə günah və olduqca nalayiq bir işdir.\nPeyğəmbər (s) Əli (ə)-a tövsiyə edərək buyurur: Ey Əli! Allah, tərəflər arasında sülh və əmin-amanlıq məqsədilə yalan danışmağı sevər, həqiqəti deyib ixtilafların daha da güclənməsinə isə nifrət edər.\n3. D ö y üş zaman ı [d üş m ə ni] aldatmaq m ə qs ə dil ə deyil ə n yalanlar;\nİslamda rəğbətlə qarşılanan hərbi taktikalardan biri də düşmənin aldadılmasıdır. Düşmənin nizam-intizamını pozmaq və ya hərəkət istiqamətini dəyişmək məqsədilə yalan demək, halal və bə’zi hallarda zəruri məsələlərdən birinə çevrilir. Peyğəmbər (s) bu haqda Əli (ə)-a buyurur: Üç halda yalan danışmaq olar. Onlardan biri də döyüş zamanı [düşmənə] kələk gəlməkdir.\n4. Zarafat m ə qs ə dil ə deyil ə n yalanlar.\nİnsanların bir çoxu zarafat etdikləri zaman yalan danışır və beləliklə başqalarının könlünü almaq istəyirlər. Bu kimi hallarda onlardan «nə üçün yalan danışırsan!» -deyə, soruşduqda deyərlər: Yalan demirəm, sadəcə olaraq zarafat edirəm. Lakin diqqət yetirmək lazımdır ki, xoşagəlməz bir iş kimi zarafat və ya yalanın ciddi olması arasında heç bir fərq yoxdur. Onların hər ikisi mənfi və olduqca xoşagəlməz xüsusiyyətdir. Peyğəmbər (s) buyurur: Yalan istər ciddi olsun, istərsə də zarafat, haram və yol verilməzdir.\nBaşqa bir hədisdə buyurur: Vay camaatı güldürmək məqsədilə yalan danışanların halına! Vay onların halına!\nİmam Baqir (ə) buyurur: Yalandan, istər böyük olsun, istər balaca və istər ciddi olsun, istərsə də zarafat məqsədilə, uzaq olun.\nT Ö VR İ Y Ə\nTövriyə — terminalogiyada ikimə’nalı (həqiqi və qeyri- həqiqi) cümləyə deyilir. Belə ki, hər hansı bir sözü və ya cümləni özünün həqiqi mə’nasında deməsinə baxmayaraq, dinləyici tam başqa bir mə’na anlamış olsun. Tövriyə öz-özlüyündə yalan deyil. Lakin ondan əldə olunan təsəvvür yalana bənzəyir. Bu səbəbdən də düzünü demək istəmədiyimiz, eyni zamanda yalan danışmaq istəmədikdə də dediklərimizi «tövriyə» şəklində bəyan edə bilərik. Məsələn, birisi tanışlarınızdan birini axtardığı zaman onun dəqiq yerini bildirmək istəmədikdə belə deyə bilərsiniz: Onu məsciddə gördüm. Siz həmin şəxsi bir həftə əvvəl məsciddə görmüş olsanız belə, düzünü demiş olursunuz. Həmin şəxs isə onun hal-hazırda məsciddə olduğunu güman edib oraya doğru gedir.


AİP liderinin “Qüds günü” bəyanatı | sizinyol.com\nAİP liderinin “Qüds günü” bəyanatı\nAzərbaycan İslam Partiyasının həbsdə olan lideri Mövsüm Səmədov Qüds günü ilə əlaqədar bəyanat verib.\nAiləsinin göndərdiyi bəyanatda deyilir:\nMüsəlman ölkələrinin problemləri və işğal niyyəti sırasına hər il biri əlavə olunur. Son 10 ilin tarixinə baxdıqda görürük ki, Qərb dünyası hər vəchlə müsəlman dünyasının problemlərinin dinməməsi üçün əlindən gələni edir. Yarım əsrdən çox tarixi olan Fələstin məsələsini ABŞ-ın Əfqanıstan işğalı izlədi. Daha sonra diktator Səddam Hüseynin işğalından xilas olub ABŞ-ın işğalına tuş gələn, indi isə İŞİD terrorçuları ilə döyüşən İraq əlavə olundu. Ardınca Suriya gəldi.\nABŞ və Qərb qüvvələri regional əlaltıları vasitəsi ilə Suriyaya demokratiya gətirəcəyi bəhanəsi ilə terrorçulara silah verib Əsəd hakimiyyətinin və Suriya xalqının üstünə göndərdi. “Xalq Əsədi istəmir”, – dedilər. Amma unutduqları bir şey var idi: Suriya xalqı Yaxın Şərqdə ən əmin-amanlıqda yaşayan xalq idi, onların “demokratiya”sı gələnə kimi. 200 mindən çox insan qətlə yetirdilər və hələ də yetirməkdədirlər. Yəmən xalqı doğrudan da Hadi hökumətini istəmədi və ayağa qalxdı. Prezident Mənsur Hadi istefa verdi və sonra ölkədən qaçdı. Səudiyyəyə sığındı və demokratiyadan dəm vuran Qərbin dəstəyi ilə ölkəsini, xalqını bombalatdı, bu gün də bombaladır.\nVə canımız Qarabağ. 25 ildir düşmən tapdağı altındadır. Nə özlərinin ortaya atdığı sülh danışıqları ilə geri qaytarmırlar, nə də öz gücümüzlə almağa icazə vermirlər. İcazə verməyənlər isə bu gün İraqı, Suriyanı, Yəməni öz nəzarəti altına keçirmək istəyənlərdir. Demokratiyadan dəm vurub, mülki vətəndaşları bombalatdıranlardır, günahsız körpələrin qətlinə göz yumanlardır. Hər şey öz yerinə qayıdacaq. Bir gün Qüds də, Qarabağ da öz həqiqi sahiblərinə – müsəlmanlara qayıdacaq. Bu, birmənalıdır. Amma nə vaxt qayıdacaq? Bu, bizlərdən asılıdır. Bizlərmi şərəflənəcəyik bu yolda, bizdən sonrakılarmı? Biz gərək üzərimizə düşən vəzifələri yerinə yetirək. Ağılla, dərrakə ilə, düşüncə ilə, Allaha bəndəliyə yönəlik nəzərlərlə. Xüsusən də bu günümüzdə. Qarabağla bağlı əksər insanlar pessimist ovqatda olanda, ruh yüksəkliyi ilə, inamla gələcəyə baxıb, təklifini icra etmək çox mühümdür.\nƏn ağrıdıcı sual budur ki, bəs necə oldu Qüds işğal olundu, Qarabağ işğal olundu, digər torpaqlar işğala məruz qaldı? Necə oldu ki, bu zəiflik baş verdi? Nədən vəhdətdən uzaq, kamillikdən, üstün dəyərlər daşıyıcılığından, bəşəriyyətə bir cəm olaraq ən üstün nümunə olmaq durumundan uzaq düşmüşük? Qüdslə Qarabağın həm tarix baxımından, həm düşmən və düşmənin iddiası baxımdan olduqca yaxın və oxşar cəhətləri mövcuddur. Əlbəttə, insanlığa təcavüz, hüquqların pozulması, zülmə məruz qalma prinsipindən tam eynidirlər. Bunu görməmək olmaz. Bu gün müsəlmanların ilk qibləgahı olan Qüdsün işğaldan azad olunması uğrunda səylər, Qarabağın işğaldan qurtulması üçün mübarizə aparmaqdan heç də fərqlənmir. Çünki məram da eynidir, düşmənlər də. Bu baxımdan Qüdsün işğalına qarşı cürət tapıb etiraz edə bilənlər, məhz Qarabağı da işğaldan azad etmək iqtidarına malik ola biləcəklər.\nMən Azərbaycan İslam Partiyasının rəhbəri olaraq, hamını öz ilahi təklif və vəzifələrinə əməl etməyə dəvət edirəm və öz növbəmdə də bir azərbaycanlı kimi, Sovet İttifaqının süqutundan sonra, hər zaman öz dini və ictimai vəzifələrimə əməl etməyə cəhd etmişəm.\nO cümlədən, hicab məsələsində də öz vəzifə və təklifimə əməl etdim. Buna görə də, Allah-taalaya hər zaman şükür edirəm, hərçənd bunun nəticəsi təzyiq və əziyyət olsa belə, ondan razıyam: ما رائت الا جميلا – Gözəllikdən başqa bir şey görmədim.\nVəzifəsinə əməl edən insanlar, yalnız öz Pərvərdigarından mükafat, əcr və savab gözləyər, Allahın məxluqundan heç bir intizarı və təmənnası olmaz.\nÖz ilahi təklifinə əməl edən insan, özünü unudaraq bütün qüvvəsini digər insanların asayişi və azadlığı üçün səfərbər edər.\nƏziz möminlər, bilin ki, vəzifəsinə əməl edən insan, heç vaxt cildə girib, öz rəngini və sifətini dəyişməz. Əgər Allah qəbul edərsə, bizim bütün səylərimiz də öz təklif və vəzifəmizi əda etmək üçün olub. Siz məni yaxşı tanıyırsınız, mənim hansı mövqedə və yolda olmağım da sizə yaxşı məlumdur. Ümidvaram ki, biz hamımız həzrət Peyğəmbərin (s) Qurani-Kərimdə vəsf edilmiş ardıcıllarından olarıq, inşəallah.\nBizim əsas narahatçılığımız günahsız məhbusların azadlığı deyil, yuxarıda da qeyd etdiyim kimi əziz Vətənimizin bir hissəsi olan Dağlıq Qarabağın düşmən əsarətindən azadlığı, milli-mənəvi dəyərlərimizin möhkəmləndirilərək yayımlanması, Mübariz İbrahimov və digər əziz şəhidlərimizin yolunu davam etdirmək olmalıdır.\nBu gün, Abgül Süleymanov, Tale Bağırov, Fəramiz Abbasov, Ruhullah Axundzadə kimi böyük insanlar və qədəm qoymuşlar. Bu yolda zərrə qədər tərəddüd etmədən öz mübarizələrini və müqavimətlərini davam etdirirlər! İslaminsesi\nÖlkə "Qüds AİP beyanati günü lideri Mövsüm Semedov Şərh yazın


Ev Siyasət Aslan İsmayılova 3 il həbs tələb olundu\nHüquqşünas məhkəmədən çıxıb getdi…\nSentyabrın 27-də Bakı Apelyasiya Məhkəməsində “Viza” hüquq firmasının rəhbəri Aslan İsmayılovun 1 il 6 ay islah işlərinə məhkum edilməsi barədə hökmdən verilmiş şikayətə baxılıb.\nA.İsmayılov “Xəmsə” şadlıq sarayının sahibi, “Xəmsə-M” şirkətinin rəhbəri Mürvət Həsənlinin iddiası əsasında Cinayət Məcəlləsinin 147-ci (böhtan) maddəsilə təqsirli bilinib. Səbəb isə A.İsmayılovun “Facebook” səhifəsindəki yazılarında iş adamı haqqında “dələduz” ifadəsini işlətməsidir.\nBakı Apelyasiya Məhkəməsində hakim Həsən Əhmədovun sədrliyilə keçirilən prosesdə M.Həsənli iştirak etməyib. Lakin A.İsmayılovla yanaşı, o da hökmdən apelyasiya şikayəti verib.\nM.Həsənlinin vəkili Sahil Quliyev məhkəmədə bildirib ki, A.İsmayılova verilən islah işləri cəzasıyla razı deyillər: “Aslan İsmayılov sosial şəbəkələrdəki yazılarında, çıxışlarında yenə də Mürvət Həsənlini “dələduz” adlandırır, ağır cinayətdə ittiham edir. Xahiş edirik, islah işləri həbslə əvəz olunsun. Üç il azadlıqdan məhrum edilməsini istəyirik”.\nA.İsmayılov məhkəmədə M.Həsənlinin özünün iştirakını tələb edib: “Bir daha deyirəm, bu adam dələduzdur”.\nHəmçinin vəsatət qaldıraraq, məhkəmə prosesinin videoçəkilişinə icazə verilməsini xahiş edib. Bildirib ki, prosesdə saxtakarlıqların qarşısının alınması üçün bu vacibdir.\nA.İsmayılov qərara etiraz edərək, məhkəmə zalından çıxıb gedib.\nHakimlər isə prosesi davam etdirib və A.İsmayılovun iştirakı olmadan gəlib hökmün qüvvədə saxlandığını elan ediblər.\nA.İsmayılov Səbail Rayon Məhkəməsinin 31 iyul 2018-ci il tarixli hökmü ilə Cinayət Məcəlləsinin 147.2 (ağır cinayətdə ittiham etməklə böhtan atma) maddəsi ilə təqsirli bilinərək, 1 il 6 ay islah işləri cəzasına məhkum olunub. Məhkəmə onun M.Həsənliyə böhtan atdığı nəticəsinə gəlib.\nA.İsmayılov isə özünü təqsirli bilmir. Deyir ki, M.Həsənlinin dələduzluq əməlləri ilə bağlı Baş prokuror yanında Korrupsiyaya Qarşı Mübarizə İdarəsində və DİN-in Baş Mütəşəkkil Cinayətkarlıqla Mübarizə İdarəsində araşdırmalar aparılıb, M.Həsənli üç gün saxlanılıb. A.İsmayılovun sözlərinə görə, prokurorluqda və BMCMİ-də hüquqlarını müdafiə etdiyi türk iş adamı, “Emre Piliç – Qida Sənaye və Ticarət Limited” şirkətinin rəhbəri Ömür Orala 1 milyon 300 min dollar ödəməli olması haqda etirafdan, üzləşmədə həmin vəsaiti ödəyəcəyinə dair vəddən sonra M.Həsənli buraxılıb, onun haqqında cinayət işi başlanmayıb. Lakin pulu ödəməyib.\nƏvvəlki məqaləAXCP fəalının apellyasiya şikayətinə baxış başlayıb\nNövbəti məqalədəRobert Koçaryan və Serj Sarqsyan diplomatik pasportdan məhrum edilib


Elanın kodu: 172367\nTəmirdən yeni çıxmış 2 mərtəbəli Ailəvi DONER RESTORANI ve CAY EVI ile birlikde bütün avadanlığla 2000 azn icarəyə verilir. 50nəfərlik pizza zalı. 80nəfərlik banket zalı. 6 ədəd kabinet. Hər mərtəbədə öz mətbəxi var. Bütün sənədlər qaydasindadır. Ayliqdan elave summa deyerinin 1-ci ayin 30% ofis haqqimiz edecek.


Heydər Əliyev Fondu uşaqlar üçün ənənəvi bayram sənliyi təşkil edib - Report.az\nHeydər Əliyev Fondu uşaqlar üçün ənənəvi bayram sənliyi təşkil edib Heydər Əliyev Fondunun prezidenti Mehriban Əliyeva, Fondun vitse-prezidenti Leyla Əliyeva və Arzu Əliyeva şənlikdə iştirak ediblər 29 Dekabr, 2016 19:23\nBakı. 29 dekabr. REPORT.AZ/ Heydər Əliyev Fondu Dünya Azərbaycanlılarının Həmrəylik Günü və Yeni il bayramları ərəfəsində dekabrın 29-da “Buta” sarayında uşaqlar üçün ənənəvi şənlik təşkil edib.\n"Report" xəbər verir ki, Heydər Əliyev Fondunun prezidenti Mehriban Əliyeva, Fondun vitse-prezidenti Leyla Əliyeva və Arzu Əliyeva uşaqların bayram şənliyində iştirak ediblər.\nUşaqlar Heydər Əliyev Fondunun təşkil etdiyi şənliyin keçirildiyi məkana onlar üçün ayrılmış avtobuslarla gətiriliblər. Xüsusi zövqlə bəzədilən və balacaların ixtiyarına verilən bu məkanda uşaqları sevindirmək üçün nağıllar aləmindəki kimi ab-hava yaradılıb.\nHər il olduğu kimi, bu il də şənlik iştirakçılarına yeni tərtibatda hazırlanan proqram təqdim edilib. Bu proqram, sarayda balacalar üçün qurulan və əsl bayram əhvali-ruhiyyəsi bəxş edən dekorasiyalar uşaqların sevincini daha da artırıb. Bər-bəzəkli sarayda rəqslərə qoşulan, mahnılar ifa edən, məharətlərini göstərən, möcüzələrə heyrət edən uşaqların sevinci hədsiz idi. Çünki Heydər Əliyev Fondunun təşkil etdiyi bayram və bu şənlikdə tanınmış sənətçilərin, sevimli nağıl və cizgi filmləri qəhrəmanlarının bir-birindən maraqlı çıxışları məhz onlara ünvanlanmışdı. Bayram şənliyində uşaqların təbəssümü bu sevinci onlara bəxş edən Heydər Əliyev Fondunun fəaliyyətinə verilən ən yüksək qiymət idi.\nHər il olduğu kimi, bu dəfə də balacalar onların ən böyük himayədarı Mehriban Əliyevanın ətrafına toplaşıblar. Azərbaycanın birinci xanımı uşaqların sevinc və fərəhini bölüşüb, onlarla səmimi söhbət edib.\nBayram şənliyi üçün hazırlanan musiqili kompozisiyada peşəkar incəsənət ustaları ilə yanaşı, Bakının 1 və 2 saylı uşaq evlərinin, Daun Sindromlu Şəxslərin Reabilitasiya Mərkəzinin uşaq kollektivləri də maraqlı proqramla çıxış ediblər. Balacaların sevimli cizgi filmlərinin qəhrəmanlarını canlandıran personajlar şənlik iştirakçılarında gözəl həyəcan hissləri doğurub. Səhnəciklər, oynaq, şux mahnılar, rəqslər bayram tədbirini daha da rəngarəng edib.\nBayram şənliyində çıxış edən Azərbaycanın birinci xanımı Mehriban ƏLİYEVA deyib:\nBeləliklə, Heydər Əliyev Fondunun həyata keçirdiyi çoxşaxəli fəaliyyətin bir hissəsi olan bayram şənliyi yüzlərlə uşağı sevindirib. Şənliyin sonunda hər bir iştirakçıya Heydər Əliyev Fondunun hazırladığı bayram hədiyyələri təqdim olunub. Fondun balacalara hədiyyə etdiyi və iki gün davam edən bu bayram şənliyi uşaqların yaddaşında silinməz iz qoyub.


Həzrət Məhdi(əc)-ın mövlud günü mübarək olsun! - Sahar Azeri\nApr 09, 2020 07:37 Asia/Baku\nBu gün, 1441-ci il hicri qəməri ili şəban ayının on beşi və 2020-ci il aprelin 9-u, dünya şiələrinin on ikinci imamı, Həzrət Məhdi(əc)-in mübarək mövludunun ildönümü günüdür.\nHəzrət Məhdi(əc) 255-ci hicri qəməri ili şəban ayının on beşi səhərçağı Samirra şəhərində dünyaya göz açıb. O həzrətin möhtərəm atası İmam Həsən Əsgəri(ə), anası isə Nərcis xatun olubdur.\nİslami İranın hər yerində xalq dünən axşamçağı dünya şiələrinin on ikinci imamının mövludu gecəsi ilə bir vaxtda evlərinin damları üzərindən və məscidlərin minarələrindən "Ya Məhdi, Ədrikni!" nidası səsləndirdi.\nİranın müqəddəs Qom şəhərində şiələrin böyük təqlid mərcələri də koronavirusla mübarizə üzrə hazırlanmış təlimatlara və səhiyyə təkidlərinə riaəyət zərurətini vurğulamaqla bir zamanda şəban ayının 15-ni bu nəhs virusun aradan qaldırılmasından ötrü ilahi dərgaha dua etmək üçün böyük bir fürsət adlandırıblar.\nHƏZRƏT MƏHDİ(ƏC)-İN MÖVLUD GÜNÜ MÜBARƏK!


İcbari Tibbi Sığorta üzrə Dövlət Agentliyi tibb işçiləri üçün yeni imkan yaratmışdır | ITS\n06 İyul 2018 14:44\nİcbari Tibbi Sığorta üzrə Dövlət Agentliyi tibb işçiləri üçün yeni imkan yaratmışdır\nİcbari Tibbi Sığorta üzrə Dövlət Agentliyi (Agentlik) pilot ərazilərdəki tibb müəssisələrində çalışan həkimlərin Britaniya Tibb Jurnalının (British Medical Journal (BMJ)) “BMJ Best Practice” və “BMJ Learning” adlı onlayn resurslarından ödənişsiz istifadəsini təmin etmişdir. Bu onlayn resurslar həkimlərə peşəkarlıq səviyyələrini, kliniki bacarıqlarını, biliklərini və səhiyyə sahəsindəki yeniliklərlə bağlı məlumatlılığını artırmağa, sübutlara əsaslanmış məlumatlar əsasında araşdırmalar aparmağa kömək edir.\nQeyd etmək lazımdır ki, sözügedən resurslar Azərbaycan Respublikası Səhiyyə Nazirliyinin Elmi-Tibbi Şurası tərəfindən davamlı tibbi təhsilin inkişaf etdirilməsi məqsədi ilə akkreditasiya olunmuşdur.\n“BMJ Learning” onlayn təlim platforması həkimlərə öz biliklərini yoxlamaq və tibb sahəsindəki son yeniliklərdən xəbərdar olmaq imkanı yaradır. O, 70 ixtisas sahəsi üzrə sübutlara əsaslanan və 1000-ə yaxın resenziya olunmuş distant tibbi təlim kurslarını əhatə edir.\nBu resurslarda həmçinin rezidentlər, xəstəxana və ilkin səhiyyə xidməti həkimləri, tibb təşkilatları, tədqiqatçılar və tibb alimləri üçün nəzərdə tutulan nəşrlər mövcuddur. “BMJ” onlayn jurnalında müxtəlif yoluxucu və qeyri-yoluxucu xəstəliklərin müalicə və diaqnostikası haqqında Azərbaycan, ingilis və rus dillərində daim yenilənən məlumatlar yerləşdirilib. Jurnalda 454 mövzu isə Azərbaycan dilinə tərcümə olunmuşdur.\nOnu da qeyd edək ki, Agentliyin “BMJ”-nin Azərbaycan nümayəndəliyinin onlayn resurslardan istifadə qaydaları” ilə bağlı pilot ərazilərdə (Mingəçevir şəhəri, Yevlax və Ağdaş rayonları) təşkil etdiyi təlimlərdə 108 nəfər həkim iştirak etmişdir. Təlimlərdə “BMJ”-nin onlayn resursunda qeydiyyatdan keçmək üçün hər pilot bölgədən BMJ nümayəndəsi seçilmiş və həmin şəxsə resursa giriş kodu və parolu təqdim olunmuşdur.


Rüstəm Orucov: “Atama çempion olacağımı və hərbi salam verəcəyimi söz vermişdim” Sportarena.az\nSportarena.az 3 Noyabr 2020 , 17:13\nAzərbaycanlı idmançı, bir neçə gün öncə Macarıstanın paytaxtı Budapeştdə keçirilən cüdo üzrə Böyük Dəbilqə turnirinin qalibi Rüstəm Orucov səkkiz ay fasilədən sonra çıxış etdiyi ilk turnir barədə “Sputnik-Azərbaycan” agentliyinə təəssüratlarını bölüşüb.\n- Bu sizin son səkkiz ay ərzində ilk turniriniz idi. Təəssüratınız necədir?\n- Həqiqətən də bu turnir koronavirus pandemiyası səbəbilə səkkiz ay fasilədən sonra iştirak etdiyim ilk yarış olub. Çətin idi. Qapalı məkanlarda məşqlərə hələ də icazə verilmədiyi üçün yarışa o qədər də yaxşı hazır deyildik. Bununla belə, bütün bu aylar ərzində idman formasını qorumaq üçün kross qaçırdıq, açıq havada məşqlər edirdik. Gördüyünüz kimi bunlar əbəs yerə deyildi.\nBudapeştə getməzdən əvvəl atama söz verdim ki, mütləq çempion olacağam və hərbi salam verəcəyəm.Hətta ikinci və ya üçüncü yeri də tutsa idim, mütləq hərbi salam verəcəkdim. Hesab edirəm ki, bunu etmək lazım idi, çünki bu, ölkə üçün, Azərbaycan əsgərləri üçün kiçik bir motivasiyadır, biz onların necə mübarizə apardıqlarını bilirik, xatırlayırıq və hər zaman onların yanındayıq.\n- Dağlıq Qarabağdakı hadisələr və Azərbaycan ordusunun uğurları sizi nə qədər motivasiya etdi?\n- Əlbəttə, bütün bunlar məni çox ruhlandırırdı. Budapeştə yalnız bir düşüncə ilə getmişdim: çempion olmaq, himnimizin orada səsləndirilməsinə və Azərbaycan bayrağının qaldırılmasına nail olmaq. Bunu özümə borc sayırdım. Mən də daxil olmaqla, bizim bütün cüdoçularımız könüllü olaraq qeydiyyatdan keçmişdik, amma bizi hələ ordu sıralarına dəvət etməyiblər. Ona görə də heç olmasa qələbəmlə ölkəmə dəstək olmaq istəyirdim. Allaha şükür ki, buna nail oldum.\n- Turnir sizin üçün necə keçdi?\n- Belə demək olarsa ilk döyüşdən işlər bir o qədər də yaxşı getmədi. Səkkiz ay müddətində turnirlərdə güləşmədiyimə görə narahat idim ki, artıq ilk görüşdən məğlub ola bilərəm. Tatamini hiss edə bilmirdim. İstənilən halda səkkiz ay uzun müddətdir. Özümü təcrübəsiz hiss edirdim, nə edəcəyimi bilmirdim. Uzun müddət qapalı məkanlarda güləşmədiyimiz üçün bir qədər özümü itirmişdim.\nAncaq Musa Moquşkova qarşı keçirdiyim üçüncü görüşdə başa düşdüm ki, mütləq qalib gəlməliyəm. Onu psixoloji cəhətdən sındırdığımı deyə bilərəm. Yarışa o qədər də yaxşı hazırlaşmadığımı hiss etdim, nəfəs alma və fiziki formam arzu olunan səviyyədə deyildi. Ancaq psixoloji olaraq yarışa ciddi köklənmişdim. Bunu sözlə ifadə etmək çətindir, amma döşəyə çıxanda öz-özümə “öl, bir yerin qırılsın, amma bu döyüşdə qalib gəl!” deyirdim. M.Moquşkovla əvvəllər dəfələrlə qarşılaşmışam, döyüşlərimiz uzun sürməyib. Onun tatamidən qalxa bilmədiyini görürdüm, lakin mən də yorulmuşdum və böyük yorğunluğu aşaraq çətinliklə ayağa qalxdım. Sonunda ona fənd işlədib bu mübarizədə qalib gəlməyi bacardım.\n- M.Moquşkovu məğlub etdikdən sonra isveçli Tomi Matiası çox asanlıqla keçdiniz, onu ipponla 32 saniyəyə məğlub etdiniz...\n- Düzünü desəm finalda məni məğlub edib Avropa oyunlarının qızıl medalını qazandığı üçün isveçli rəqibimə çox qəzəbli idim. Bu səbəbdən, Budapeştdə ona qarşı döşəyə çıxanda çox qəzəbli idim (gülür – red). Fürsət tapan kimi dərhal ağrılı fənd işlətdim və o təslim oldu.\n- Bəs isveçrəli Nils Ştump ilə final döyüşü sizin üçün necə keçdi?\n- Finaldakı rəqibim mənə tanış deyildi. Budapeştdəki turnirin gedişatında o, güclü uşaqları məğlub etmişdi. Əvvəlcə düşünürdüm ki, bu, son döyüş olduğundan xüsusi olaraq diqqətlə hərəkət edəcəyəm. Ancaq onunla yarışanda o qədər də yüksək səviyyədə olmadığını hiss etdim. Fənd işlətdim və hakimlər ippon verdilər, bundan sonra sevindim və hətta rahatlamağa da vaxt tapdım. Ancaq sonra hakimin qərarlarına yenidən baxdılar və fəndi vazari kimi qeydə aldılar, bu məni məyus etdi. Həmin məqamda rəqibim də vazari fəndi işlətdi. Ancaq bundan sonra da isveçrəlinin səviyyəcə əvvəlki rəqiblərimdən geri qaldığını hiss etdim və qələbə qazanacağıma şübhə etmədim.\n- İndi siz Praqadakı Avropa çempionatında mübarizə aparmalısınız?\n- Bəli, qitə çempionatının noyabrın 20-də olacağını deyirlər. Ancaq çox şey gələn həftə Avropa Gənclər Çempionatının necə keçəcəyindən asılıdır. Əgər yarışda koronavirusa yoluxma hadisəsi qeydə alınmazsa böyüklərin Avropa çempionatı da keçiriləcək.


2019-2023-cü illər üçün Azərbaycan Respublikasında ali təhsil sisteminin beynəlxalq rəqabətliliyin artırılması üzrə Dövlət Proqramı\n“2019-2023-cü illər üçün Azərbaycan Respublikasında ali təhsil sisteminin beynəlxalq rəqabətliliyinin artırılması üzrə Dövlət Proqramı” üzrə 31.03.2022 tarixinə məlumat\n“2019-2023-cü illər üçün Azərbaycan Respublikasında ali təhsil sisteminin beynəlxalq rəqabətliliyinin artırılması üzrə Dövlət Proqramı”nın (Dövlət Proqramı) təsdiq edilməsi haqqında Azərbaycan Respublikası Prezidentinin 16 noyabr 2018-ci il 711 nömrəli Sərəncamının 4-cü bəndinə əsasən Dövlət Proqramının Azərbaycan Respublikası Dövlət Neft Fondunun (ARDNF) vəsaiti, beynəlxalq təşkilatların (fondların) texniki və maliyyə yardımları, kreditlər və qrantlar, xarici və yerli hüquqi və fiziki şəxslərin ianələri və qanunla qadağan olunmayan digər mənbələr hesabına maliyyələşdirilməsi müəyyən edilmişdir.\nSərəncama əsasən Dövlət Proqramının icrası Azərbaycan Respublikası Təhsil Nazirliyinin (Nazirlik) nəzdində yaradılmış Dövlət Proqramının İdarəetmə Qrupu (İdarəetmə Qrupu) tərəfindən həyata keçirilir.\nAzərbaycan Respublikası Nazirlər Kabinetinin 2019-cu il 27 may tarixli 241 nömrəli Qərarı ilə Dövlət Proqramının Azərbaycan Respublikası vətəndaşlarının xaricdə doktorantura səviyyəsi üzrə təhsili üçün prioritet ixtisas istiqamətləri və ixtisasları müəyyən edilmişdir.\nAzərbaycan Respublikası Nazirlər Kabinetinin 2019-cu il 13 noyabr tarixli 444 nömrəli Qərarıilə Dövlət Proqramı çərçivəsində xarici ölkələrin ali təhsil müəssisələrində doktorantura səviyyəsi üzrə təhsil alacaq Azərbaycan Respublikası vətəndaşlarının seçim qaydaları təsdiq edilmişdir.\nAzərbaycan Respublikası Nazirlər Kabinetinin 2019-cu il 13 noyabr tarixli 445 nömrəli Qərarıilə Dövlət Proqramı çərçivəsində Azərbaycan Respublikası vətəndaşlarının nüfuzlu xarici ali təhsil müəssisələrində doktorantura səviyyəsi üzrə təhsilinin maliyyələşdirilməsi qaydaları təsdiq edilmişdir.\nAzərbaycan Respublikası Nazirlər Kabinetinin 2019-cu il 20 noyabr tarixli 450 nömrəli Qərarı ilə Dövlət Proqramı çərçivəsində beynəlxalq ikili diplom proqramlarının həyata keçirilməsinin maliyyələşdirilməsi qaydaları təsdiq edilmişdir.\nAzərbaycan Respublikası Nazirlər Kabinetinin 2019-cu il 20 noyabr tarixli 451 nömrəli Qərarı ilə Dövlət Proqramı çərçivəsində beynəlxalq ikili diplom proqramlarının həyata keçiriləcəyi xarici tərəfdaş ali təhsil müəssisələrinin, ixtisas proqramlarının va təhsil səviyyələrinin seçim qaydaları təsdiq edilmişdir.\nDövlət Proqramı çərçivəsində 31.03.2022-ci il tarixinə AR Təhsil Nazirliyinin sifarişləri əsasında Dövlət Xəzinədarləq Agentliyinin 1 saylı Xəzinədarlıq İdarəsindəki müvafiq hesablara ARDNF tərəfindən ümümilikdə 16,539.6 min manat vəsait ayrılmışdır, o cümlədən:\nİdarəetmə Qrupunun 2020-2022-ci illərdə təsdiq edilmiş xərclər smetaları üzrə ümumilikdə 423,0 min manat (cari ilin 1-ci rübü ərzində vəsait ayrılmamışdır);\nAzərbaycan vətəndaşlarının xaricdə doktorantura üzrə təhsilinin maliyyələşdirilməsi üçün 2020-2022-ci illərdə 5,835.1 min manat (cari ilin 1-ci rübü ərzində 1,217.3 min manat, ayrılmış vəsaitlər təhsil alanların yaşayış, təhsil, viza, sığorta, qeydiyyat, yol və bank xərclərinin ödənilməsinə yönəldilmişdir);\nBeynəlxalq ikili diplom proqramlarının həyata keçirilməsinin maliyyələşdirilməsi üzrə 2020-2022-ci illərdə 10,281.6 min manat (cari ilin 1-ci rübü ərzində 1,010.3 min manat).\nQeyd edilməlidir ki, Layihə üzrə ARDNF-nin 2022-ci il üzrə büdcəsində 27,8 mln. manat vəsaitin ayrılması nəzərdə tutulmuşdur.\nDövlət Proqramı çərçivəsində xaricdə doktorantura üzrə təhsili maliyyələşdirilmiş doktorantların ölkələr və təhsilinin prioritet sahələri üzrə 31.03.2022-ci il tarixinə olan məlumat pdf


Kuznetsov Bakı üçün hərəkətə keçdi: Bizdən dəstək gözləyir\n4 May 2017 17:03 (UTC+04:00)\nRusiyanın tanınmış tarixçisi və politoloqu Oleq Kuznetsov Xocalı faciəsinin soyqırımı cinayəti kimi tanınması ilə bağlı Rusiya Dövlət Dumasının üzvlərinə ünvanlanması üçün hazırladığı petisiya haqda Axar.az-a danışıb.\n- Xocalı haqqında petisiya yaratmaq ideyası necə yarandı?\n- Petisiya yaratmaq ideyası Heydər Əliyev Fondunun uzun müddət öncə keçirdiyi “Xocalıya ədalət” kampaniyası ilə yarandı. Uzun müddət mənim bu təşəbbüsüm sosial şəbəkələrdə öz paylaşımlarım və Azərbaycan mətbuatının dəstəyi ilə davam etdi. Lakin bir neçə həftə öncə mən Milli Məclisin Regional məsələlər komitəsinin sədri Arif Rəhimzadə və bu komitənin məsləhətçisi Günay Əkbərova kimi çox fəal və nüfuzlu silahdaşlar qazandım. Bu insanların köməkliyi ilə petisiyamda nəzərə çarpacaq dərəcədə irəliləmə baş verdi. İdmanda deyildiyi kimi, bu “ikinci nəfəs” möhkəm təşkilati təməl kimi real perspektivlər vəd edir. Hələ ki, bütün kartları açmaq istəmirəm, amma bircə bunu deyə bilərəm ki, yaxın gələcəkdə petisiyadakı imzaların sayı ciddi şəkildə artacaq.\n- Petisiya ilə bağlı imzatoplama nə yerdədir? Yeniliklər nədir?\n- Əsas yenilik ondan ibarətdir ki, mən dostlarımın məsləhəti ilə auditoriyanı genişləndirmək üçün petisiyasnı Azərbaycan və ingilis dillərinə də çevirdim. Bir faktı qeyd etmək olar ki, bu addım müsbət nəticələr verdi. Məsələ burasındadır ki, bu petisiyada insanlar elektron imzalarını qoyduqları yerin altına öz şərhlərini də əlavə edə bilərlər. Bununla bağlı iki tendensiyanı qeyd etmək istəyirəm: birincisi, şərhlərin sayı dərhal həftə ərzində 380-dən 560-a qədər artdı, ikincisi, şərhlərin əsas hissəsi Azərbaycan və ingilsi dilində yazılır.\nMən dəfələrlə demişəm ki (və öz şəxsi təcrübəmdə dəfələrlə şahidi olmuşam), petisiya kimi, imzatoplama işi təkcə olduqca zəhmətli və çətin iş deyil, həm də insan məntiqinə uymayan bir şeydir. Elə gün olur ki, petisiyaya 20-30 nəfər qoşulur, elə gün olur yüzlərlə, hətta minlərlə. Ona görə də burda istifadə edə biləcəyim ən düzgün cümlə budur – işlər “dəyişən uğurla” davam edir. Amma indiki halda diqqəti sonuncu “uğur” sözünə salmaq lazımdır. Bu yaxınlarda açıqlama vermək istəyirdim ki, 25 aprel tarixində petisiyamız on beş mininci imzasını topladı. Rus dilində yaradılaraq Azərbaycanın maraqlarını müdafiə edən bir imzatoplama kampaniyası üçün bu özü böyük bir rekorddur. Amma, təəssüf ki, yalnız Azərbaycan üçün. Rusiyada səsini eşitdirə bilmək üçün bu qədər səs kifayət deyil.\n- Cənab Kuznetsov, petisiyaya kifayət qədər səs topladıqdan sonra soyqırımın tanıdılması ilə bağlı sırf hansı uğurlar əldə etmək olar?\n- İmzatoplama kampaniyası öz maraqlarına xidmət edən, qayğı xatirinə görülən bir iş deyil. Bu, çoxsaylı insan qoşulduqdan sonra birbaşa Azərbaycanın maraqlarına xidmət edəcək. Rusiyada bu səsin eşidilməsi üçün imza sayı ən azı 4 milyon olmalıdır. Əslində Xocalı soyqırımının tanınması üçün Rusiya parlamentinə təqdim olunacaq bu imzalar parlament üzvlərinə az da gələ bilər. Çoxlu imza toplayan petisiya Rusiya mətbuatında müzakirələrə çıxarılması, erməni millətçilərinin bu biabırçı cinayət barədə danışması üçün güclü arqumentdir. Bu gün bütün bunları başlatmaq cəhdi belə opponentləri dəmir-beton bir arqumentinə dirənir: “Bəs bu, kimə lazımdır?” Biz heç olmasa bütün dünya ərazisindən dörd milyona qədər imza toplasaq, onlara real bir cavab verə bilərik: “Bu petisiyaya imzalarını qoyub altında şərhlərini yazan konkret insanlara”. Şəxsən mən petisiyaya Rusiyada Xocalı faciəsini gizlədən informasiya divarlarını dağıdacaq taran kimi baxıram.\n- Sözügedən petisiyanı hazırladıqdan sonra hər hansı bir təhdidlə üzləşdinizmi?\n- Olduqca qəribədir ki, xeyr. Mənim digər təşəbbüslərim Rusiyadakı inzibati və erməni mətbuatında olan informasional təqiblərlə müşayiət olunsa da, bu təşəbbüsüm sükutla qarşılandı. Lakin bu, təəccüblü deyil. Çünki bütün dünya, o cümlədən də ermənilər özləri də gözəl başa düşür ki, Xocalı faciəsi - bəşəriyyətə qarşı törədilən cinayətdir. Lakin bir çox siyasi və ya digər şərtlər imkan vermir ki, bu gün kimi aydın fakt dilə gətirilsin. Buna görə də kənardan durub izləyirlər ki, bu işdə mən boynumu sındıracağam, yoxsa özümə tərəfdarlar qazanaraq minlərlə, milyonlarla insanı bu işə cəlb edəcəyəm. Mənim artıq tərəfdar və silahdaşlarım var. Azərbaycan mətbuatının da köməyi ilə əminəm ki, yaxın gələcəkdə bir çox şeyi dəyişməyə müvəffəq olacağıq. Bütün bunlar ona ümid verir ki, petisiya ötəri bir dalğa kimi ötüşməyəcək, heç olmasa, gündə bir səs toplayaraq öz varlığını qoruyacaq. Hərçənd mən daha böyük perspektivlərdən əminəm.\nPetisiyaya BURADAN səs verə bilərsiz.


17 oyun sonra qazanılan qələbə\nFutbol üzrə İngiltərə Premyer Liqasının 18-ci turunda “Nyukasl”la qarşılaşan “Şeffild Yunayted” bu oyundan 1:0 hesablı qələbə ilə ayrılıb.\nOffsideplus.az xəbər verir ki, bununla da sözügedən komandanın qələbə həsrətinə son qoyulub.\nQeyd edək ki, “Şeffild Yunayted” hazırda 5 xalla Premyer Liqanın aşkar autsayderi olaraq qalır.\nTəqlər: nyukasl,\tşeffild yunayted\n"Liverpul" xal itirdi - VİDEO\nFutbol üzrə İngiltərə Premyer Liqasında 16-cı turun oyunları keçirilib.\nŞotlandiyalı futbolçudan antirekord\nPremyer Liqa klubu transferlərə pul tapa bilmir\nMourinyonun keçmiş köməkçisi İngiltərə klubunu çalışdıracaq


1990-cı ilin yanvarını Bakıda Qara və ya Qanlı Yanvar adlandırırlar. Yanvarın 20-nə keçən gecə sovet qoşunları müxalifətin etirazını, daha doğrusu, Azərbaycan Xalq Cəbhəsi hərəkatı tərəfindən təşkil olunan mitinq və nümayişləri yatırmaq üçün Bakıya girdilər. Şəhərdə fövqəladə vəziyyət elan olundu, amma televiziya stansiyasında baş verən partlayışa görə şəhər sakinləri bu haqda heç nə bilmirdilər.\nNəticədə ancaq respublikanın müstəqilliyi uğrunda özünü qurban verməyə hazır olanlar deyil, həm də heç bir siyasi ambisiyası olmayan dinc əhali də güllələndi və tankların altında qaldı. Yüzlərlə silahsız adam yaralanıb, 137 nəfər qətlə yetirilib.\nBu gecə Azərbaycanın Sovet İttifaqının tərkibindən çıxmasını qaçılmaz etdi. Bir çoxları hesab edir ki, Azərbaycanın müstəqilliyi belə baha başa gəldi.\nMəhz həmin vaxtdan etibarən qırmızı qərənfil Azərbaycanda yas, “qəbiristanlıq gülü hesab olunur.\n20 yanvar Azərbaycanda qeyri-iş günüdür. Bu gün Qara Yanvar şəhidlərinin dəfn edildiyi Şəhidlər Xiyabanı kütləvi zəvvarlıq yerinə çevrilir.\nƏliyevlə Paşinyanın ehtimal olunan görüşü və oktyabrın 19-da Qarabağda müharibə zonası üzrə digər olaylar


Uca Allaha (c.c) şükürlər və həmd-sənalar, Haqq Rəsulu Hz. Muhammədə salətu-salam olsun.\nRəsulullahın cismi ilə bizləri 1400 ildir tərk etməsinə rəğmən, Onu sevən qəlblərə ərməğan etmiş olduğu mərifət və fəzilət mirası, varislərinin çalışmaları ilə günümüzdə də təmizləyici və tərbiyə edici keyfiyyəti ilə öz canlılığını davam etdirməkdə və möhtəşəm cazibəsi ilə iman əhlini qulluq dairəsində tutmaqdadır.\nRəsulullahı tanıma və əxlaqı ilə əxlaqlanma istiqamətindəki xidmətləri ilə qəlbləri nəbəvi tərbiyənin inşa etdiyi mənəviyyat mühitinə dəvət edən Osman Nuri Topbaş əfəndi belə buyurur: “Səhabə və söhbət kəlmələrinin eyni kökdən törəməsi nəzəri diqqətdən yayınmamalıdır. Səhabə nəsli Rəsulullaha qarşı duyduqları məhəbbət, hörmət və ədəb hissiyyatı içində mənəvi söhbət və tərbiyədən murad edilən istifadənin ən mükəmməl nümunəsi olmuşlar. Allah Rəsulunun (s.ə.s) söhbət məclisləri inanılmaz bir həyəcan iqlimində cərəyan edərdi. O (s.ə.s) danışarkən ətrafındakılar onu elə bir həsrət və sevgi ilə dinləyərdilər ki, üzərlərində hüzur və vəcd halı müşahidə edilərdi. Ondan (s.ə.s) əshabına əks edən ədəb və həya o dərəcədə idi ki, çox zaman Rəsulullaha sual verməyə belə cürət etməzdilər. Məhz bu ədəblə Allah Rəsulunun feyzli söhbəti və mənəvi tərbiyəsi ilə nəfslərini pisliklərdən arındıran və qəlblərini lazımsız hər şeydən təmizləyən səhabə nəsli, dünyanın ən mümtaz insanları halına gəldilər. Onların dildən-dilə dolaşan və könüllərdə yer edən fəzilət dolu həyat səhifələri dövrləri və diyarları öz təsiri ilə heyran buraxdı”.\nBu fəzilət səhnələrini anladan Ənəs (r.a) belə nəql edir: “Rəsulullah (s.ə.s) səhabələrlə bərabər Bədirdə müşriklərin önünü kəsənə qədər yürüdü. Müşriklər yaxınlaşmağa başlayınca səhabələrinə bunları söylədi:“Haydı! Genişliyi göylərin və yerin genişliyi qədər olan Cənnətə tələsin!” Rəsulullahın dodaqlarından süzülən bu kəlamın nuraniyyəti ilə qəlbi çırpınan Umeyr b. Həmam həzrətləri: “Nə xoş, nə xoş!”- dedi. Rəsulullah ona:“Bunu niyə söylədin?”- deyə soruşduqda o: “Allaha (c.c) and olsun ki, bunu yalnızca Cənnət əhlindən biri olmağı arzuladığım üçün dedim”, - deyə cavab verdi və şəhid düşənə qədər döyüşdü.\nNəbəvi kəlamın cazibəsi ilə iç aləmini Allah və Rəsuluna təslimiyyət zəminində yoğurmuş olan Amr b. Cəmuh (r.a) da nəbəvi dəvətin ön sıralarında qərar tutmaq ümidində idi. Lakin topal olan Amrın (r.a) Uhud savaşına qatılmasına əngəl olan oğulları ona: “Allah (c.c) əlilliyindən dolayı səni üzrlü saymışdır”, - dedilər. Müdhiş bir sarsıntı keçirən Amr Rəsulullaha (s.ə.s) yaxınlaşdı və qərarlı duruşu ilə: “Ey Allahın Rəsulu! Oğullarım məni Səninlə gəlməyə qoymurlar, amma mən Allaha (c.c) and içirəm ki, bu axsaq ayağımla Cənnətə basmaq istəyirəm!”- dedi. Bunun üzərinə Rəsulullah (s.ə.s) ona: “Sən cihadla məsul deyilsən. Allah sənə iştirak etməmək izni vermişdir”,- dedi və oğullarına da: “Siz də onu əngəlləməyin. Ümid edilir ki, Allah onu şəhadətlə ruziləndirər”,- müjdəsini verdi. Bu səbəblə oğulları onu sərbəst buraxdılar. Əbu Talha (r.a) Amrın döyüşə qatılmasını belə anladırdı: “Hərb anında müsəlmanlar dağılıb təkrar toplandığı zaman mən Amr b. Cəmuhu ən ön səfdə gördüm. O: “Allaha and olsun ki, Cənnətə aşiqəm”,- deyirdi. Daha sonra oğlu Halladın onu təqib edərək qoruduğunu gördüm. Bu hal ikisi də şəhid düşənə qədər davam etdi. Uhud savaşından 46 il sonra sel nəticəsində Amr həzrətlərinin və digər şəhid səhabələrin açılan qəbirlərindəki cəsədlərinin sanki dünən ölmüş kimi heç bir dəyişikliyə uğramaması ibrət verici səhnə olaraq İlahi kəlamın təntənəsini ifa etməkdə idi: “Allah yolunda öldürülənləri qətiyyən ölü zənn etmə, çünki onlar diridirlər. Rəbləri qatında ruzilənməkdədirlər. Allahın onlara verdiyi fəzilətdən (şəhadətdən) dolayı sevinclidirlər”.( Ali-İmran, 169)\nRəsulullahın müstəsna tərbiyəsi ilə yetişmiş məna ərlərinin feyz saçan qulluq mirasının əsrlərlə diri qalmasının sirrini açıqlayan Həmdun Qəssər həzrətləri belə buyururdu: “Bu diriliyin səbəbi onların Allah üçün, din üçün çalışmalarında idi. Sözləri və işləri dinin dirilişi naminə idi. Haqq-Təalanın muradına uyğun söz söyləyən, Haqq ilə danışan kimsələrin sözlərində ruhlara təsir edən (və onların kamilləşməsinə xidmət edən) sirlər vardır”.\nEtiraf etmək lazımdır ki, onları əsrlərin qəhrəmanı edən də məhz bu xüsusiyyətləri idi. Zamanımız qəlbləri onlar kimi İslamın gerçək nuru ilə zirvəyə çıxaracaq Allah (c.c) və Rəsulullah (s.ə.s) aşiqlərinə nə qədər də möhtacdır...


Ana səhifə » Xəbər lenti\t» Böyük Qələbənin mükəmməl salnaməsi\nBöyük Qələbənin mükəmməl salnaməsi\n2020-ci il sentyabrın 27-də başlayan və 44 gün davam edən Vətən müharibəsində Azərbaycanın işğal olunmuş əraziləri Müzəffər Ali Baş Komandan İlham Əliyevin rəhbərliyi ilə erməni qəsbkarlarından azad edildi.\nAZƏRTAC xəbər verir ki, Milli Məclisin deputatı, “Azərbaycan” qəzetinin baş redaktoru, Əməkdar jurnalist Bəxtiyar Sadıqovun bu günlərdə işıq üzü görən “Xilaskar İlham Əliyev” adlı kitabında Vətən müharibəsində Azərbaycan Ordusunun qazandığı şanlı Qələbədən danışılır, onun tarixi-siyasi əhəmiyyəti oxucuların diqqətinə çatdırılır.\nDörd fəsildən ibarət olan kitabdan öz sözünün müəllifi Dini Qurumlarla İş üzrə Dövlət Komitəsinin sədri Mübariz Qurbanlı, redaktoru Əməkdar jurnalist İxtiyar Hüseynlidir. Ermənistan-Azərbaycan Dağlıq Qarabağ münaqişəsinə xüsusi yer verilən, problemin aradan qaldırılması istiqamətində Prezident İlham Əliyevin həyata keçirdiyi uğurlu siyasətin şərh olunduğu kitabda ötən illər ərzində Azərbaycanın dövlət müstəqilliyinin möhkəmlənməsi və milli maraqlarının təmin olunması sahəsində dövlət başçısının xarici siyasət kursunun ölkəmizə beynəlxalq aləmdə çoxlu dost dövlətlər və etibarlı tərəfdaşlar qazandırdığı göstərilir.\nKitabın “Aprel xəbərdarlığı” adlı I fəslində 2016-cı ilin aprel ayında Azərbaycanın yaşayış məntəqələri Ermənistan tərəfindən intensiv atəşə məruz qalanda ordumuz tərəfindən düşmənin təxribatlarının qarşısının alınmasının, əks-hücum əməliyyatları ilə Tərtər rayonunda bir sıra ərazilərin və mövqelərin, xüsusən Cəbrayıl rayonunun ərazisindəki Lələtəpə yüksəkliyinin və Cocuq Mərcanlı kəndinin işğaldan azad etməsinin əhəmiyyəti təhlil olunur.\n“Sərkərdənin gücü – Azərbaycanın qüdrəti” adlı II fəsildə Azərbaycan Prezidenti, Ali Baş Komandan İlham Əliyevin liderlik keyfiyyətlərinin ölkəmizin inkişafında müstəsna rolu təhlil olunur. Hərbi quruculuq məsələlərinə kitabda xüsusi yer ayrılır və konkret faktlarla göstərilir ki, Azərbaycanın müasir texnologiyalara əsaslanan silahlarla silahlanmış, mükəmməl təlim görmüş modern Ordusu yaradılıb. 2020-ci ilin iyul ayında dövlət sərhədinin Tovuz istiqamətində Ermənistan Azərbaycana qarşı hərbi təxribat törədərkən Ordumuz Ali Baş Komandan İlham Əliyevin sərkərdəliyi ilə düşmənə sarsıdıcı zərbələr endirərək, zabit və əsgərlərimizin şücaətini bütün dünyaya göstərdi.\n“Vətən müharibəsi” adlı III fəsildə 44 gün davam edən müharibədə Prezident İlham Əliyevin rəhbərliyi ilə xalqımızın əldə etdiyi Qələbənin tarixi-siyasi əhəmiyyəti şərh olunur. Azərbaycanı zəfərə aparan yolun siyasi, sosial-iqtisadi, diplomatik və digər tərəfləri peşəkarlıqla işıqlandırılır.\n“Zəfərin təntənəsi” adlı IV fəsildə Vətən müharibəsinin nəticələrinin Azərbaycanın geosiyasi vəziyyətinə, dünya birliyində tutduğu mövqeyinə təsiri təhlil edilir. Kitabda ümumiləşdirmələr aparılaraq vurğulanır ki, Azərbaycan Ordusunun şanlı Qələbəsi ermənilərin tarixən özləri haqqında yaratdığı miflərin üzərindən xətt çəkdi, onun boşluğunu və mənasızlığını sübut etdi.\nQeyd edək ki, I Qarabağ müharibəsinin veteranı olan Bəxtiyar Sadıqovun indiyə qədər nəşr etdirdiyi “Qeyrət və xəyanət”, “İnsan və zaman”, “Həqiqət və yalan”, “Ömrün söz yadigarı” kitablarının da əsas mövzusu Qarabağ münaqişəsi və vətənpərvərlik mövzusu olub.\n“Xilaskar İlham Əliyev” kitabı özünün siyasi-ideoloji məzmununa və ədəbi-bədii dəyərinə görə böyük oxucu marağına səbəb olacağı şübhə doğurmur. Bu baxımdan kitab Azərbaycanın qalibiyyət tarixinin geniş təhlil edildiyi dəyərli mənbə də hesab oluna bilər.


Türklər Azərbaycanda dövlət qurdular, mərkəzi isə...\nTarix: 27-02-2018, 11:07 Oxunma sayı: 247 Bölmə: Siyasət / MÜSAHİBƏ\nKult.az professor Firudin Cəlilovla müsahibəni təqdim edir.\n– Firudin müəlim, siz hansı dilləri bilirsiniz?\n– Türk dillərinin demək olar ki, əksəriyyətini lüğətsiz oxuyub istifadə edə bilirəm. Amma çuvaş, yakut, saxa dilləri bir qədər çətindir. Onlar üçün lüğətdən istifadə edirəm. Digər dillərdən isə qədim və yeni erməni dillərini, rus dilini bilirəm. Başqa dillərdə lazım olan mətni isə tərcümə etdirib oxuyuram.\n– Ərəb-fars dillərini bilmirsiniz?\n– Ərəb dilindən xəbərim yoxdur, amma fars dilindən istifadə edirəm. Düzü, elə bir qaynaq da yoxdur ki, mən onu mütləq farsca oxumalıyam. Çünki farsca yazılmış elmi əsərlər çox zəifdir. Fars dili şeir dilidir, elm dili deyil.\n– Müəllifi olduğunuz "Urmu nəzəriyyəsi”ndə yazırsınız ki, 6500 və 4500 il əvvəl bu ərazilərdən Mərkəzi Asiyaya iki dəfə böyük türk köçü olub. Bu köçün səbəbi nədir? Niyə köçürdülər?\n– Bu köçün səbəbləri filologiya elmindən kənardır. Gərək digər elmi mənbələrlə də ciddi şəkildə tanış olasan. Ümumiyyətlə, köçün əsas göstəricisi arxeoloji kültürdur. Çünki o dönəmlərdə yazı yox idi. Arxeoloqlar qədim ikiçayarasını, Azərbaycanı araşdırıblar və orada tapılan kültür təbəqəni müşahidə ediblər ki, insanlar məsələn, 500 il sonra bir qədər Şərqə gedib. Yaxud 1000 il sonra Türkmənistana, oradan Özbəkistana, Qazaxıstana, Altaya və s. gedib. Yəni bu, arxeoloqların qənaətidir və mən də onlara əsaslanıram.\nİkinci böyük köç daha uzaqlara olub. Çünki o zamanlar həm yazı, həm də araba vardı. Atlar və arabalar vasitəsilə daha uzaqlara gedib məskunlaşa bilirdilər. Monqolustana, Avropanın quzeyinə və s. Hətta Skandinaviya ölkələrinə qədər gedib çıxırdılar. İlxının köməyi ilə balaca uşaqlarla yaşlı insanlar da o köçə qoşula bilirdilər. Təkərin yayılma tarixi də var. İlk təkər Urmiya gölü ilə Van gölü arasında yaranıb. Bunlar məşhur təkərşünas alimlərin gəldiyi elmi qənaətdir. Bu isə eramızdan əvvəl IV minillikdə baş verib. Artıq III minillikdə təkərin Misirdə istifadə edildiyini görmək mümkündür. Deməli, Misir sələfləri miqrasiya olunub, təkəri ora aparıblar.\n– Köçün əsasən iqlimdən qaynaqlanan səbəbləri olur. Urmiya ətrafında bir quraqlıq olmuşdumu ki, onlar köç etmişdilər? Və bu quraqlığı geologiya elmi təsdiqləyirmi?\n– Mən köçün bəlgələrindən danışdım, indi isə onun səbəblərindən danışmaq lazımdır. Qədim köçlər bir neçə səbəbdən olur - söhbət böyük köçlərdən gedir. Eradan 4500 il əvvəl Yer kürəsində müxtəlif qitələrdə dil ailələri yaranmışdı. Avropada Avropada dilləri ailəsi, Quzey Qafqazda Qafqaz dilləri ailəsi, Ərəbistanda sami dilləri... Bəli, görünür, 6 min il bundan qabaq böyük katastrof, quraqlıq olub. Bunun səbəbini dəqiq izah edə bilmirəm. Bəlkə də daşqınla, tufanla bağlıdır. İlk illər, məsələn, Avropa ana dili parçalanıb və orada miqrasiya başlayıb. Məsələn, hind-iran qolu Xəzər dənizindən Əfqanıstana qədər yayılıb. Sonra onların yarısı Hindistana, yarısı İrana gedib. Xəzərin üstündəki finoqrların ana dili dağılıb və onlar çıxıb. Finlər Finlandiyaya, macarlar Avropaya gediblər. Yəni bu cür köçlər başqa etnoslarda, xalqlarda da var.\nEyni dönəmdə isə mən göstərdiyim ərazidə Güneydoğu Azərbaycanda və quzey ikiçayarası olmaqla iki türk dili ailəsi yaranıb. Digər ailələrin parçalandığı dövrdə bunlar da parçalanıb. Yəni ulutürkçülük o zaman parçalanıb. Deyək ki, 6500 il bundan qabaq. Deməli, onların məcbur olub aralanmağına nəsə bir səbəb var. İlk köçlər oradan başlayıb və eyni çağa aiddir. Amma ikinci köç dalğasının səbəbləri daha aydındır. Geoloqlar göstərir ki, həmin dövrlər quraqlıq olub. Maldarlar otlaqlar axtarırdılar. Azərbaycandan Altaya qədər türklər bəlkə də yüz ilə gedib çıxıblar. Nəsil dəyişə-dəyişə və yeni torpaqlar axtara-axtara. Sonralar da köçlər baş verib, amma bu miqyasda yox. Daha sonrakı köçlərin səbəblərindən biri isə müharibələrdir. Türklərin yaşadıqları yerə şummerlər gəldi. Quzeydən xurrilər, urartulular gəldi, batıdan firiklər Anadoluya gəldi. Çox-çox sonra isə haylar - ermənilər gəldi. Sonradan akkadlar, assurlar, arameylər gəldi. Daha sonra ərəblər.\n– Haylar nə zaman gəlib?\n– Onların gəlişi Fridiya dövrüdür. Konkret gəlmə tarixləri bəlli deyil. Amma Herodot yazırdı ki, haylar Balkanlardan gəlib və Frid dövlətinin kanton bölgəsi olublar. Fridiya dağıldıqda onlar Suriyaya köç ediblər. Çox-çox sonra – bizim eranın başlanğıcında isə Ərmən bölgəsinə gəliblər.\n– Maraqlıdır, quraqlığa görə türklər Mərkəzi Asiyaya köç ediblərsə, orada təkcə türklərmi yaşayırdı, başqa xalqlar köç etmədimi?\n– Orada başqa xalqların yeri görünmür. Hər xalqın kültüründə onun etnik asılılıqları var. Ola bilər ki, elamlar da onlarla birgə idi. Onlar Hindistana köçdülər. Yəni burdan dışarıya köçlər olduğu kimi, başqa yerdən də bura köçlər olub. Xoşbəxtlikdən türklər yaşayan ərazinin içinə çox girmirdilər, kənarlarında məskunlaşırdılar. Bircə şummerlər gəlib Kəngər bölgəsində oturublar.\n– Bəs niyə Qafqazın münbit yerlərinə köç olmadı, Mərkəzi Asiya kimi uzaqlara getdilər?\n– Bu köç məsələsini çoxları düzgün başa düşmür. Deyəsən, siz də onu düzgün qavramadınız. Köç deyəndə insanların şələ-şüləsini yığışdırıb Altaya getməsindən bəhs olunmur. Əhali iki qrupa bölünür. Oturaq əhali və köçəri əhali. Hansı ki, onlara yeni və əlverişli otlaq sahələri, münbit şərait lazımdır. Əhalinin həmin təbəqəsi köçdü. Yerdə qalan əhali isə həm Qarabağda, həm Güney Azərbaycanda, İraqda, Anadoluda qalıblar. Köç deyiləndə hamısının yerini-yurdunu tərk etməsi nəzərdə tutulmur. Gedənlərin bir hissəsi isə yüz illər, min illər sonra qayıtdı. İlk qayıdanlar saqalardır. Onların qayıdışı eradan əvvəl 7-8-ci əsrləri əhatə edir. Daha sonrakı ən böyük qayıdış səlcuqların qayıdışı idi. Amma yenə də qalanlar oldu.\n– Bəs necə sübut olunur ki, qayıdanlar həmin türklərdir?\n– Gedişlərini arxeleoji faktlar təsdiq edir. Amma qayıdışları zamanı artıq yazı vardı və böyük yazılı abidələr bunu təsdiq edir. Hardan gəldilər, başçıları kim idi, ilk gələn elit tayfalarda yəhudi adını daşıyanlar da vardı. Onlar Xəzər dönəmində yəhudiliyi qəbul ediblər. Qaynaqlar var, sözlər havadan götürülməyib.\nÜmumiyyətlə, türkologiya elminin ən böyük qüsuru ondadır ki, oğuzların və səlcuqların qayıtmasını bu bölgəyə türklərin ilk gəlişi kimi verirlər. Yəni guya ona qədər burada türk olmayıb. Azərbaycan və Türkiyə tarixini oxuyun. Çağdaş tarixi əsərlərin hamısı belə yazılıb. Təəssüf ki, son illərdə bəzi milli ruhda olan insanların fikri də dəyişməyə başlayıb. Baxıram, müzakirələr gedir ki, biz 1071-ci ildə Anadoluya gəlmədik, elə qədimdən burdayıq. Bu barədə isə artıq ciddi tarixçilər yazmağa başlayır. Altay nəzəriyyəsi deyir ki, biz monqollardan ayrılmadıq, qaldıq. 2500 il bundan əvvəl ayrılmışıq və 2300 il əvvəl Atillanın mənsub olduğu hun boyları qərbə gəliblər. Türklərin Türkmənistana və Orta Asiyaya gəlişini 2500 ildən o tərəfə hesablamırdılar. Yəni türkləri Monqolustandan, Altaydan gəlmə köçəri bir xalq kimi qələmə verirdilər. Digər xalqlar, millətlər necə yaranıb, türklər də həmçinin. Köç zamanı isə onlar da parçalanıb. Bunu dünya tarixi sistemindən çıxarıb, ayrı bir tarix içərisində vermək elmi baxımdan çox yanlışdır.\n– Radioaktiv maddə, yəni C14 (karbon 14) maddəsi ilə müasir dövrdə tarixi hadisələrin gerçəkləşmə zamanını və istiqamətini müəyyən edirlər. Sizin "Urmu nəzəriyyəniz” radioaktiv maddə ilə sınaqdan keçirilibmi?\n– Mən arxeoloq deyiləm. Yazımı isə bu sahədə xidmət etmiş arxeoloqların əsərlərinə istinadən yazmışam. Arxeoloq 3000 il bundan əvvəlki qəbri qazır, ordan çıxan əşyaları karbon testinə verir. Elmi cəhətdən təyin olunur ki, əşyalar hansı əsrə aiddir. Ancaq elm indi daha çox inkişaf edib. İndi bu məsələ DNK ilə təsdiq olunur. Son illərin testləri də bunu sübut edir.\n– Köç zamanı türklər yolüstü xalqlarla savaşıblarmı, qarışıblarmı?\n– Təbii ki... Bunsuz mümkün deyildi. Saklar quzeydən Hindistana gedirlər. Təbii ki, yerli hindu xalqları ilə onların savaşı olub. Cəvahirləl Nehru isə həbsxanadan İndra Qandiyə yazır ki, qızım, mən qədim sanskrit dilində o qaynaqlarla tanış oldum, məlum oldu ki, sak dediyimiz tayfa türklərin bir qoludur. Amma onlar işğal üçün gəlməyiblər. Mal-heyvanları çox olduğu üçün otlaq yerləri axtara-axtara gəlib buralara çıxıblar. Atilla dönəmindən sonra türklərin bir inancı yaranmışdı ki, onların qabağında heç kim dura bilməzdi. Onlar istədikləri yeri gedib tuta bilərdilər. Onlarla mübarizə apara bilən ikinci bir ordu yox idi. Onlar yüngül geyinirdilər, oxla, yayla silahlanırdılar. İndiki bizim ordumuzun xüsusi təyinatlıları kimi, o zamankı sərkərdələrin qabağına heç kim çıxa bilmirdi. Onlar məmləkətləri tutub yağma edirdilər, deyirdilər ki, vergiləri gətir. Onlar da vergiləri araba dolusu gətirirdilər. Verməyəndə özləri yağmalayıb çıxırdılar. Özlərini, bir növ, şöhrətli hesab edirdilər ki, biz istədiyimizi edə bilirik.\nAzərbaycanda qurulan ilk saka dövləti də təxminən, həmin psixologiyada idi. Herodot yazırdı ki, onlar 28 il bütün Asiya xalqlarından vergi aldılar. Yəni Misirdən tutmuş Çinə qədər əhali onlara vergi gətirirdilər. Çünki onların psixologiyası belə idi. Ona görə də həmişə İran və Bizans bu cür türk boylarına vergi verirdi ki, torpağıma girmə. İldə bir dəfə vergi verirdilər. Onlar İpək yoluna nəzarət edirdilər. Sonradan isə zaman dəyişdikcə bu günə düşdülər.\n– Maraqlıdır, o zaman Urmiya ətrafında yaşayan türklərin təxmini sayı nə qədər olub?\n– Məsələn, təxminən, 10 min il qabaq Yer üzündə 15 milyon əhali olub. 7 min il qabaq isə yüz əlli milyon olub. Bu rəqəmlərim şərtidir. Yəni qədimdə insanların sayı az olub. Urmiya ətrafında yaşayan türklərin sayı da çox az olub.\n– Bayaq dediniz ki, türklərin bəziləri elə Qarabağ ərazisində qaldı. Deməli, Urmiya ətrafı deyəndə Qarabağ bölgəsi də ora daxildir...\n– Əlbəttə. Azərbaycanda qalan türklər elə Azərbaycan ərazisində dövlət qurdular. Əsas mərkəz isə Göyçə gölü idi. Urmiya ətrafı və Qarabağ.\n– Firudin müəllim, ümumiyyətlə, 6500 il əvvəlin Mərkəzi Asiya iqlimi haqqında geoloqlar nə deyir?\n– Məlumat var, amma tarixçilər bunları bilmir. Çünki geologiya elmi ilə tanış deyillər. Paleolit dövründə Mərkəzi Asiyanın inkişafı Azərbaycan ərazisindən dörd min il geri qalır. Yəni oranı türk ata yurdu sayanların bu kimi şeylərdən xəbərləri yoxdur. Bu elmlə məşğul olmaq üçün təkcə tarixçi nəfəsinə azdır. Arxeologiya, mifologiya, ədəbiyyat, lazım olan dilləri, folklor, antropologiya, arxitektura bilinməlidir, məlumatlı olmaq lazımdır. İndi bir adam göstər ki, son iki yüz ildə bu elmlərin hamısından məlumatı olsun. Niyə yoxdur, hamısı XIX əsrin bəlasıdır. Elm parçalanmağa başlayanda tarixlə məşğul olan nəinki antropologiyanı, dili bilirdi, hətta tarixin içində belə bölgülər aparmağa başladı. Məsələn, XIX əsr burjuaziya dövrünü tədqiq etdi, amma digər əsrlər qaldı kənarda, özü də cırlaşdı. Təkcə tarixdə deyil, kimyada da belədir. Hətta bəzi elmlərdə dırnaqarası yeni elmlər peyda oldu; biofizika, biokimya və s. Elm inkişaf etdi, ancaq alimlər cırlaşdı. Ona görə də tarixçi, klassik filoloq yetişmir. Dilçi deyir ki, mən fonetikanı bilmirəm, sintaksis mütəxəssisiyəm. İnsanlar heç öz ixtisasına normal bələd deyil, o ki qaldı arxeologiya, arxitektura.\n– Biz də köç etmiş türklərdənik?\n– Təbrizdə 7 min il əvvələ aid olan qəbirləri aşkar ediblər və bu qənaətə gəliblər ki, bu insanlar heç bir yerə getməyiblər. Antropologiya dəyişməyib. Amma onlar yerini dəyişsə və başqaları gəlsəydi, göstərici dəyişərdi. Bu, həm də qədim Azərbaycan torpaqları olan İraqa, İrana və Ermənistan ərazisinə aid yerlərə məxsus xarakter idi. Bu ərazilərə başqa xalqların yerləşməsi olub, amma kənarda. İçərilərə çox siraət etməyib. Amma təbii, içəridə də dəyişimlər olub. Məsələn, assurlar Güney Azərbaycana aid bir bölgəni tutublar və onların əhalisini Fələstinə köçürüblər. Fələstindən isə yəhudiləri onların yerinə gətiriblər. İndiki dağ cuhudları o vaxtdan köçürülənlərdir. Həmədan ərazisinə köçürülən yəhudilər dillərini itirdilər, fars dilini mənimsədilər. Sasani çağında isə onlar Azərbaycana köçürüldülər. Dağ cuhudları qanı və kökü etibarilə elə yəhudidirlər. Dilləri farslar tərəfindən dəyişdirildiyi üçün tat dilində danışırlar. Yəni içimizdə belə sızmalar var, amma bunlar lokaldır, qlobal dəyişiklik səviyyəsində deyil.\nSumqayıtın Bombeyi xatırladan küçəsindən növbəti görüntü (FOTO)\nTarix: 26-04-2015, 15:50 Oxunma sayı: 1 134 Bölmə: Cəmiyyət / Sumqayıt / FOTO\nSumqayıtda "Konstitusiya və biz" adlı müsabiqənin qalibləri mükafatlandırılıb - FOTO\nTarix: 12-11-2014, 10:36 Oxunma sayı: 736 Bölmə: Cəmiyyət / Sumqayıt\nTarix: 14-05-2015, 15:53 Oxunma sayı: 1 001 Bölmə: Cəmiyyət\nQubadlı rayon ictimaiyyəti Heydər Əliyevi andı - FOTOLAR\nTarix: 12-12-2017, 14:21 Oxunma sayı: 497 Bölmə: Cəmiyyət / Sumqayıt\nBu gün Azərbaycan xalqının ümummilli lideri Heydər Əliyevin vəfatının 14-ci ildönümü ilə bağlı\nSarayda məktəblini “tok” vurub öldürdü: Atası Sumqayıtda xəstəxananın həyətində basdırdı (FOTO)\nTarix: 7-09-2018, 11:05 Oxunma sayı: 3 640 Bölmə: Region / Hadisə / Sumqayıt / Manşet\nNəticədə hadisə yerinə hüquq-mühafizə orqanlarının əməkdaşları cəlb olunub. Bir neçə saatdan\nSumqayıtda dənizdə batmaq təhlükəsi ilə üzləşmiş şəxslər xilas edilib\nTarix: 28-07-2017, 11:22 Oxunma sayı: 246 Bölmə: Hadisə / Sumqayıt\nSumqayıtda bir nəfər dənizdə çimərkən batmaq təhlükəsi ilə üzləşib. Xeberle.com-un


17.04.2018 09:26 | Oxunma sayı: 229\nTender 3 lot üzrə keçiriləcəkdir.\nLot- 1. Bakı şəhəri, Xəzər rayonu, Buzovna qəsəbəsində Səhiyyə Nazirliyinin Tibbi Reabilitasiya Mərkəzinin tikintisi (tibbi avadanlıqlarla təchizatı).\nLot- 2. Elmi- Tədqiqat Tibbi Bərpa İnstitutunun təmiri (tibbi avadanlıqlarla təchizatı),.\nLot- 3. Bakı şəhərində Respublika Narkoloji Dispanseri üçün yeni binanın tikintisi (tibbi avadanlıqlarla təchizatı) .\nTender iştirakçılarına təklif olunur ki, yuxarıda qeyd edilən işlərin yerinə yetirilməsi üçün öz təkliflərini möhürlənmiş, imzalanmış ikiqat zərfdə yazılı surətdə aşağıda göstərilən ünvana təqdim etsinlər.\nTenderdə iştirak etmək və əsas şərtlər toplusunu almaq üçün iştirakçılar Lot- 1 və Lot- 2 –nin hər biri üçün 600 (altı yüz) manat, Lot- 3 üçün isə 300 (üç yüz) manat məbləğdə iştirak haqqını qeyd olunmuş hesaba köçürdükdən sonra tender sənədlərini Azərbaycan Respublikası Səhiyyə Nazirliyindən (Bakı şəhəri, M.Mirqasımov küçəsi 1a, telefon- 565- 12- 41) ala bilərlər.\nB1. Benefisiar (alan) bank/\nHesabAccount № AZ81CTRE00000000000002128201\nTender iştirakçıları öz tender təkliflərini əsas şərtlər toplusunun tələblərinə üyğun olaraq iki nüsxədən ibarət hazırlayaraq, ikiqat bağlı zərfdə 31 may 2018- ci il saat 17.00- a kimi tender komissiyasına təqdim etməlidirlər. Göstərilən vaxtdan sonra təqdim olunan tender təkliflərinə komissiyada baxılmayacaq, zərflər açılmadan geri qaytarılacaqdır. Tender təklifləri və zərflərin bağlanan hissəsi iddiaçı tərəfindən imzalanıb möhürlənməlidir. Zərflərin üzərinə əsli və surəti sözləri qeyd edilməlidir.\nİştirak haqqı heç bir halda geri qaytarılmayır.\nİştirakçılar aşağıdakı sənədləri zərfdə 22 may 2018- ci il saat 17.00- a kimi tender komissiyasına təqdim eiməlidirlər.\n- tender iştirakçısının cari maliyyə vəziyyətinin yaxşılığı və gələcəkdə davamlı şəkildə mənfəətli olduğunu nümayiş etdirən son üç (3) ili əks etdirən və auditdən keçirilmiş balans vərəqələri və ya tender iştirakçısının ölkə qanunu ilə tələb olunmadığı halda sifarişçini qane edəcək digər maliyyə hesabatları. Tender iştirakçısının ümumi kapitalı ilə ümumi öhdəlikləri arasındakı riyazi fərq ən azı müsbət olmalıdır.\n- iştirak haqqının ödənilməsi barədə bank sənədi\n- iddiaçının vergilərə və icbari ödənişlərə dair borcunun olub- olmaması haqqında müvafiq arayış;\n- səhiyyə müəssisələrinə avadanlıqların alınması, quraşdırılması və onlara texniki xidmətin göstərilməsi sahəsində minimum 5 illik iş təcrübəsinin olması vacibdir.\n- tender təklifi zərflərin açıldığı gündən azı 30 bank günü müddətində qüvvədə qalmalıdır;\nGöstərilən sənədlər tələb olunan qaydada hazırlanıb müəyyənləşdirilmiş vaxtda tender komissiyasına təqdim olunarsa, həmin iştirakçılar iddiaçı kimi qeydə alınacaqdır.\nTender təkliflərinin təqdiminin son tarixi 31 may 2018-ci il saat 17.00-dır.\nTenderin açılışı 1 iyun 2018-ci il saat 15.00-da olacaqdır.